Võluripüramiid

Võluripüramiid ehk El Adivino on astmikpüramiid Mehhikos. See oli maiade tsivilisatsiooni keskus ja pühakoda.

Arvatakse, et püramiidi ehitamist alustati 9. sajandil. Püramiidi nimi meenutab müüti, kuidas üks võlujõuga kääbus olevat selle ühe ööga valmis ehitanud. Tegelikult kestis ehitamine mitu sajandit ja praegu nähtav ehitis on kerkinud paljude varasemate pühakodade kohale, kusjuures iga uus sisaldab eelmise jäänuseid.

Maiade, nagu ka teiste Hispaania vallutuste eelsete Mehhiko rahvaste jaoks sümboliseeris püramiid püha mäge. Erinevalt enamiku maiade templite nelinurgale üles ehitatud planeeringust (näiteks 9. sajandi keskpaigast pärit Kukulkani ehk Sulismao tempel) on El Adivino põhiplaan ovaalne.


Lessiveerumine

Lessiveerumine on mullaprotsess, mille tagajärjel mulla väikesed tahked osakesed (eriti ibe ja tolm) kas liiguvad mullavee tagajärjel alumistesse horisontidesse või uhutakse mullast välja.

Sageli toimub lessiveerumisprotsess käsikäes savistumisega.


Indri (perekond)

Indri (Indri) on indrilaste sugukonda kuuluv esikloomaliste perekond, kuhu kuulub üks liik – indri ehk babakoto (Indri indri ehk Indri brevicaudata).

Indrid on väga ohustatud.


Briti Filmi- ja Telekunsti Akadeemia

Briti Filmi- ja Telekunsti Akadeemia (ingl British Academy of Film and Television Arts; BAFTA) on heategev ühing, mis annab igal aastal välja Suurbritannia kõige tähtsamaid filmi- ja teleauhindu.


Ilmar Vene

Ilmar Vene (sündinud 13. augustil 1951 Kasepää külas) on eesti esseist, tõlkija ja filoloog.

Ta õppis Varnja algkoolis ja Alatskivi keskkoolis ning siirdus seejärel Tartu Riiklikku Ülikooli saksa keelt ja kirjandust õppima. 1976–1979 töötas ta Laekvere koolis saksa keele õpetajana, seejärel asus tööle Tartu Ülikooli Raamatukokku, kus töötab siiani käsikirjade ja haruldaste raamatute osakonnas (varem töötas rekataloogimise osakonnas).

Ta on alates aastast 2005 Eesti Kirjanike Liidu liige.

Ilmar Vene esseistika puudutab ennekõike Euroopa kirjanduslugu, aga ka keelefilosoofiat ja kultuuriajalugu laiemalt. Temalt on ilmunud viis raamatut ning tõlkeid saksa ja ladina keelest sellistelt autoritelt nagu Seneca ja Cicero. Vene tõlkeid Vana-Rooma autoreilt on tunnustatud eelkõige tõlkija järjekindluse eest; nii kirjutas latinist Ivo Volt, et "ei saa jätta kiitmata Ilmar Vene visadust ja südidust mahukate filosoofilise sisuga tekstide tõlkimisel".

Ta on avaldanud ka luuletusi (Looming 1981/3, 1988/12, 1993/5).


Sifaka

Sifaka (Propithecus) on indrilaste perekond, kuhu kuulub 2 liiki 10 alamliigiga. (Tänapäeval arvatakse kõik eraldi liikideks). Nagu kõik leemurid, on nad Madagaskari endeemid.

Valgelaup-sifaka Siidsifaka Tuttsifaka

Sifakade tüvepikkus on ~45–44cm ja nende kohev saba on enamasti niisama pikk. Sifakad on päevase eluviisiga, täielikult puiselused loomad. Kuigi neid kohatakse harva tuntakse neid hõlpsasti nende välimuse ja liikumise järgi ära. Sifakade karv on sile ja lühike. Tagajäsemed on palju pikemad, võrreldes esijäsemetega. Maapinnal liikudes nad hüplevad, mida on turistidel alati kihvt vaadata ja ilmselt see on teine tegur(peale nende armsa välimuse) miks turistidele nad nii hirmsasti meeldivad. Neid on peaaegu võimatu tehistingimustes pidada. Madagaskaril sigivad nad juunis-juulis.


Lumekakk

Lumekakk (Bubo scandiacus) on kaklaste sugukonda kaku perekonda kuuluv röövlind.

Kuni 2002. aastani eraldati lumekakk omaette lumekaku perekonda (Nyctea) liigina Nyctea scandiaca, kuid viimase aja molekulaarsed uuringud on näidanud, et lumekakk on teistele kakkudele lähemal, kui varem arvati, ja kuulub sellepärast nendega ühisesse perekonda.

Lumekakk elab Põhja-Jäämere kõikidel rannikutel, mandritundras ja metsatundras ning paljudel saartel. Harilikult on ta hulgulind, vahel ka paigalind. Eestis on lumekakk juhukülaline, keda mõnel aastal ei kohatagi, kuid mõnel talvel on ta meil üsna arvukas, eriti mererannikul, rabadel, soodel ja luhtadel.

Lumekakk on peaaegu kassikaku suurune. Tema üldpikkus on kuni 56–65 cm, tiibade siruulatus 150–160 cm, tiiva pikkus 38,5–46 cm ja kaal 1,35–2,5 kg. Emaslinnud on suuremad kui isased.

Eluiga looduses on 9,5 kuni 15 aastat, vangistuses kuni 28 aastat.

Linnu valge sulestikus on tumepruunid tähnid või rõhtsad vöödid. Nägu on valge. Nokk ja küüned on mustad ning peaaegu tipuni kaetud ettepoole suunatud harjassulgedega. Isased on heledamad kui emased ja mõnikord täiesti valged. Vikerkest on erekollane. Aastavanused isendid on valged pruuni põikmustriga, kukal on pruunide täppidega.

Lumekaku toiduks on keskmise suurusega linnud (kanalised ja partlased), jänesed, närilised ja isegi väikesed kiskjad. Kõige rohkem sööb ta siiski lemminguid. Kui neid on vähe, siis alaneb ka lumekaku viljakus (tavaliselt lemmingute arvukuse vähenemisele järgneval aastal). Lemmingute puudumise korral ei pesitse ta üldse.

Saaki varitseb ta kõrgematel kohtadel, Eestis ka puu otsas. Kui kõrgemat kohta pole võtta, võib ta saaki luurata õhust, rapeldes tiibadega paigal nagu tuuletallaja. Jahti peab ta videvikus, kui päike enam või veel ei paista.

Lumekakk pesitseb kõrg- ja madaltundras. Ta eelistab kõrgeid ja kuivi paiku, sest hakkab munema siis, kui ümbrus on veel lume all. Pesa ta ei ehita, vaid muneb lihtsasse lohku, olenevalt lume sulamisest mai keskel või lõpus. Tavaliselt on kurnas 5–8 muna, kuid võib olla ka palju vähem või rohkem, isegi 11–13. Haudumist alustatakse tavaliselt pärast esimese muna munemist, mistõttu pesas on pojad eri vanusega ja nooremad tavaliselt hukkuvad. Emane haub kurna 32–34 päeva. Sel ajal toob isaslind talle toitu, hiljem ka poegadele. Pojad lennuvõimestuvad 51–57 päeva vanuselt.

Lumekakk on Eestis harva kohatav lind, kes saabub siia vaid talveperioodiks. Ta kuulub Eestis III kategooria kaitsealuste liikide hulka.


Riigi Majandusnõukogu

Riigi Majandusnõukogu oli Eesti majanduslikes küsimustes seisukohtade vastuvõtmiseks valitud nõuandev institutsioon aastail 1919–1938. Nõukogu tähtsus kasvas pärast 1934. aastat, mil Riigikogu koos ei käinud. Nõukogu tegevus lõppes 31. märtsil 1938.

Riigi majandusnõukogul on ülesandeks oli Eesti vabariigi valitsusele abiks olla küsimuste lahendamises, mis puutuvad riigi üleüldisesse majapidamisesse, riigi rahaasjanduse korraldamisesse, sise- ja väliskaubanduse juhtimisesse riigimaade ja muude varanduste kasutamisesse ja teistesse riikliselt tähtsatesse rahvamajanduslistesse küsimustesse.

1927. aastal määras Riigi Majandusnõukogu uue Eesti rahaühiku nimetuseks taalri, mis jagunes 100 margaks.

1927. aastal väitis Jaan Tõnisson, et senised valitsused on majandusnõukogule vastu seisnud ja üritanud sellest mööda pääseda.

26. juunil 1933 ütles Jaan Zimmermann Kaubandus-Tööstuskoja koosolekul, et majanduselu juhtimine käib otsekui nõiakepi takti järele. Uute kavatsetavate sammudega ei tutvustata lähemalt Kaubandus-Tööstuskoja ringkondi, vaid kõik sünnib kui mingisuguse saladuskatte all. Majandusnõukogu on moodustatud poliitilistest inimestest, kellele võõrad meie majanduselu avaldused. "Meie ei taha olla kauem asutuseks, kes võib tulla vaid kokku ja kõneleda, kuid kellega ei arvestata. Meil on õigus nõuda, et meie seisukohti valitsusringkondades ka hinnataks."

Jaan Hünerson, August Vann, Jaan Soots, Georg Ottas (põllupidajad) Felix Tannebaum (panganduse alalt) Edgar Sulg (tööstuse alalt) Joakim Puhk (kaubanduse ja laevanduse alalt) August Gustavson, Karl Must (töölised) Juhan Nihtig, Elmar Must (ühistegelased) Eduard Pihlak (vabakutseline haritlane) Jaan Masing (maja- ja kinnisvaraomanik) August Jürman, Peeter Kurvits, Leo Sepp, Theodor Pool, Peeter Kõpp, Märt Raud, Mihkel Pung, Heinrich Neuhaus, Linda Eenpalu, Hermann Koch (nimetatud liikmed)


August Schulzenberg

August Schulzenberg (1891 Kudina vald, Maarja-Magdaleena kihelkond, Tartumaa – 14. märts 1935 Põltsamaa) oli Põltsamaa Ühisgümnaasiumi direktor alates 1920. aastast. Ta oli ka Põltsamaa Ühispanga juhatuse liige.

Tema haual on Põltsamaa Ühisgümnaasiumi õpilaste ja õpetajate asetatud mälestustahvel.


Rait Rosin

Rait Rosin (sündinud 26. juulil 1981 Viljandis) on eesti kunstnik.

Tema looming on jagunenud selliste distsipliinide vahel nagu tegevuskunst, kontseptuaalne kunst, film, maal ja joonistus. Maalidel kujutatu on kohati fantastiline, kunstnik mängib fantastilisuse kujutamise kaudu ekspressiivse ja ehk ka emotsionaalse väljendusega.


Tazi laht

Tazi laht (Тазовская губа) on laht (estuaar) Euraasia põhjaosas Venemaal, Kara mere Obi lahe osa. Ümbritseb Gõda poolsaare lõunarannikut ja Tazi poolsaare põhjarannikut.

Pikkus 300 km, laius kuni 45 km.

Lahte suubuvad Tazi jõgi ja Puri jõgi.


Julius Grüntal

Julius Grüntal (21. veebruar (9. veebruar vkj) 1890 – 30. märts 1939 Tallinn) oli eesti õpetaja.

1917 lõpetas Moskva Ülikooli füüsika-matemaatika teaduskonna.

Töötas õppejõuna kesk- ja kutsekoolides ning gümnaasiumides. Alates 1938 koolide peainspektor keskkoolide alal.


Holokaust Pärnus

Holokaust Pärnus seisnes inimsusvastastes kuritegudes Pärnus peamiselt 1941. aastal, vähem ka 1942–1944.


Lümanda Põhikool

Lümanda Põhikool on kool Saare maakonnas Saaremaa vallas Lümanda külas.

Lümanda kooli eelkäijaks peetakse Viidu külas Kuusiku talus aastatel 1896-1897 tegutsenud Saaremaa esimest ministeeriumikooli, mille juhataja oli Mihail Jefimov. Kooli soovitas avada kohalik talurahvaasjade komissar Jossif Kassatski.

13. oktoobril 1894 nõustus Lümanda volikogu uue koolimaja ehitamisega. Selleks eraldas riik tasuta 499 palki, mille väljavedu algas 1896. aasta varakevadel. Tänapäevani kasutusel olev koolimaja valmis 1897. aastal, ametlikult avati 7. jaanuaril 1898.

Lümanda Põhikooli nime kannab kool alates 1992. aastast.


Kalamehe naise unistus

"Kalamehe naise unistus" (jaapani 蛸と海女 Tako to ama) on jaapani kunstniku Katsushika Hokusai erootiline ukiyo-e stiilis 1820. aasta paiku loodud puulõige. See pärineb Edo perioodist, mida iseloomustab šintoismi tagasitulek.

Pildil kujutatakse naist koos kahe kaheksajalaga, kellest väiksem suudleb naist ja pigistab tema rinnanibu ning teine teeb talle oraalseksi. See on jaapani erootilise kunsti shunga üks tuntumaid teoseid. Mitmed kunstnikud on sellest tööst oma variante loonud. Sarnaseid stseene naiste ja mereelukatega oli loodud jaapani miniatuurskulptuuris netsukes alates 17. sajandist.

Pilti on kujutatud Kaneto Shindō 1981. aasta filmis "Hokusai manga", mis räägib Hokusai elust. Pilti näidatakse ka postkaardina 1990. aasta filmi "Henry & June" alguses.


Ajaloo Instituut

Ajaloo Instituut oli aastatel 1947–2015 teadusasutus Tallinnas, lõpuperioodil Tallinna Ülikooli autonoomne allüksus, kus tegeldi ajaloo uurimise ja õpetamisega bakalaureuse-, magistri- ja doktoriõppes.

Varem kuulus Ajaloo Instituut Eesti Teaduste Akadeemia koosseisu, kuid 2005. aastal sai sellest Tallinna Ülikooli allüksus.

Ajaloo Instituudi direktor oli Erki Russow, varem oli direktor Magnus Ilmjärv.


Lumivalgeke ja seitse pöialpoissi

"Lumivalgeke ja seitse pöialpoissi" ("Snow White and the Seven Dwarfs") on 1937. aastal valminud Walt Disney joonisfilm, mis põhineb muinasjutul "Lumivalgeke".

"Lumivalgeke ja seitse pöialpoissi" on filmiajaloo esimene täispikk joonisfilm.


Dumbo (film 1941)

"Dumbo" on 1941 valminud Walt Disney animastuudio täispikk joonisfilm, mis põhineb Helen Abersoni ja Harold Perli lool "Dumbo" (1939).

Film räägib elevandi ja hiire sõprusest.


Bambi

"Bambi" on Felix Salteni lasteraamat. See ilmus 1923. aastal.

Aastal 1942 tehti selle järgi joonisfilm "Bambi".


Cinderella

Cinderella võib olla

Tuhkatriinu (film 1950), 1950. aasta joonisfilm Tuhkatriinu (film 2015), 2015. aasta USA film Tuhkatriinu (muusikal), Rodgersi ja Hammersteini muusikal Cinderella (ansambel) Cinderella (laev)


Robin Hood

Robin Hood on inglise keskaegsest pärimusest tuntud tegelaskuju. Enamasti kujutatakse teda kangelasena, kes röövib rikastelt ja annab vaestele.

Tema kohta käivad lood on andnud ainest paljudele lava-, televisiooni- ja linateostele ning raamatutele ja koomiksitele.


Charlotte koob võrku (film 1973)

"Charlotte koob võrku" (inglise keeles "Charlotte's Web") on Ameerika Ühendriikide 1973. aasta animafilm. See on stuudios Hanna-Barbera Productions valminud täispikk film, mille on lavastanud Charles A. Nichols ja Iwao Takamoto.

Film on tehtud Elwyn Brooks White'i lasteraamatu "Charlotte koob võrku" põhjal.


Tiibkarikas

Tiibkarikas (saksa keeles Flügelpokal, Flügelglas) on 16.–17. sajandil Veneetsia klaasimeistrite loodud joogiklaasi tüüp, mille jalga kaunistavad kaks sümmeetriliselt vastastikku paiknevat, keerukateks aasadeks kokku seatud klaasvarrastest kaunistust. Kaunistused meenutavad linnu või putuka tiibu, sellest ka nimi. Pärit Veneetsiast, muutus see karikatüüp kiiresti väga populaarseks põhjapoolses Euroopas, näiteks Madalmaades ja Saksamaal.


Hannah Tompkins

Hannah Minthorne Tompkins (28. august 1781 New York – 18. veebruar 1829 Staten Island) oli Ameerika Ühendriikide teine leedi (Daniel Tompkinsi abikaasana) aastail 1817–1825.


Saint-Amand-les-Eaux' kanton

Saint-Amand-les-Eaux' kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Saint-Amand-les-Eaux.

Bousignies Brillon Bruille-Saint-Amand Château-l'Abbaye Flines-lès-Mortagne Hasnon Hélesmes Lecelles Maulde Millonfosse Mortagne-du-Nord Nivelle Raismes Rosult Rumegies Saint-Amand-les-Eaux Sars-et-Rosières Thun-Saint-Amand Wallers


Sin-le-Noble'i kanton

Sin-le-Noble'i kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Sin-le-Noble.

Bruille-lez-Marchiennes Erre Fenain Hornaing Lallaing Marchiennes Pecquencourt Rieulay Sin-le-Noble Somain Tilloy-lez-Marchiennes Vred Wandignies-Hamage Warlaing Waziers


Karikas

Karikas on sügava kausikese kujuline laieneva jalaga jooginõu, mis koosneb ketta- või koonusekujulisest alusest ehk kabjast, pungisega tüvesest ja kausikujulisest kupast. Võib olla valmistatud vääris- või muudest metallidest või klaasist.


Julija Kovaliv

Julija Kovaliv (ukraina keeles Ю́лія І́горівна Ковалі́в, sündinud 9. jaanuaril 1985 Ivano-Frankivskis) on Ukraina riigiametnik ja diplomaat.


Valgustus (religioon)

Valgustus on paljudes usundites ja vaimsetes praktikates täielik mõistmine, selgusele jõudmine või virgumine, mis võibki olla siht ja eesmärk.

Budismi kontekstis kasutatakse enamasti sanskriti- ja paalikeelse sõna bodhi vastet virgumine. Jaapani zen-budismis on kasutusel lähedased mõisted kenshō ja satori.

Hinduismis on sarnane mõiste mokša, mis tähendab vabanemist.


Röömer

Röömer on rohelisest või pruunist klaasist karikakujuline veiniklaas, mille koonilise, alt laieneva jala ja ümara kupa vahel on õõnes silindrikujuline osa. Röömereid tehti Kesk-Euroopa metsaaladel metsaklaasi ühe liigina (kohalikes klaasitöökodades kohalikust liivast, lubjast ja potasest toodetud algselt värvimata, kuid rauaühendite mõjul rohelise värvusega klaasist).

Röömereid kujundatakse ja toodetakse ka tänapäeval, näiteks on erineva suurusega röömereid (ka mittetraditsiooniliselt viinapitsidena) teinud Tarbeklaas.


Konservatiivne jõud

Konservatiivne jõud on niisugune jõud, mille tehtav töö sõltub ainult jõu rakenduspunkti alg- ja lõpp-punktist (A ja B), ning ei sõltu jõu liikumisseadusest ega trajektoori kujust. Järelikult jõud, mis mõjub mööda mistahes kinnist trajektoori (näiteks punktist A tagasi punkti A), tööd ei tee ehk teisisõnu: jõu töö mööda kinnist trajektoori on null.

Konservatiivsed jõud on mehaanikas gravitatsioonijõud (raskusjõud) ning elektrostaatikas laengutevahelise vastastikmõju jõud (vt Coulomb'i seadus). Konservatiivseks jõuks on näiteks ka elastsusjõud, mittekonservatiivne jõud on hõõrdejõud.

Kui süsteemis toimivad ainult konservatiivsed jõud, siis on süsteemi mehaaniline energia (potentsiaalse energia ja kineetilise energia summa) jääv suurus. Konservatiivne jõud on alati suunatud potentsiaalse energia vähendamise poole.

Reaalne süsteem saab olla konservatiivne vaid ligikaudselt. Konservatiivne süsteem on näiteks raskusjõu mõjul võnkuv pendel, kui hõõrdumist pendli kinnituskohas ja õhutakistust mitte arvestada.


Potentsiaal

Potentsiaal (ladina keeles potentia, jõud, võime) on füüsikas konservatiivse jõu võime teha tööd. Potentsiaal avaldub niisuguse jõu välja mõjus keha massile või elektrilaengule.


Klaas (anum)

Klaas on nimetus klaasist valmistatud jooginõu kohta, mis on erinevalt tassist ja kruusist reeglina kõrvata. Alkoholi serveerimise puhul on tavaks kasutada iga joogi jaoks vastava kujuga klaasi, mis peab välja tooma joogi parimad omadused.


Potentsiaalibarjäär

Potentsiaalibarjäär on ruumipiirkond, mis eraldab kaht madalama potentsiaaliga ruumiosa. Potentsiaalibarjääri iseloomulik omadus on tema kõrgus. Seda väljendab minimaalne energia, mis peab klassikalisel osakesel olema, et barjääri ületada.

Potentsiaalibarjäär võib olla mitmesuguse kujuga. Joonisel 1 on piirkond BNC barjääriks osakestele energiaga E1. Osakestele energiaga E2 on barjääriks piirkond nullist kuni punktini D, sest osake pole suuteline jõudma koordinaatide algusele lähemale selle punkti koordinaadist.

Arvutuste illustreerimiseks kujutatakse potentsiaalibarjäärisageli ristkülikuna. Joonisel 2 on potentsiaalibarjääri II kõrgus V₀ ja laius 2a. Et osake (või nende süsteem) suudaks selle barjääri ületada (jõuda piirkonnast I piirkonda III), peab tema energia olema suurem kui barjääri kõrgusele vastav energia (V₀).

Nii on see klassikalise füüsika seaduste järgi. Kvantmehaanikas võib väiksema energiaga osake siiski potantsiaalibarjääri teatud tõenäosusega ületada. Sel juhul öeldakse, et toimub osakese tunneleerumine.


Lurssvili

Lurssvili (Corispermum) on nelgilaadsete seltsi rebasheinaliste sugukonda kuuluv rohttaimede perekond.


Kaitsealune

Kaitsealune (inglise keeles defendant) on isik, keda advokaat kaitseb kohtuprotsessis. Kaitsealune esineb mõistena vaid kriminaalmenetluses, kus kaitsealuseks on kahtlustatav, süüdistatav ja kohtualune. Tsiviilkohtumenetluses seevastu on menetlusosalisteks üldjuhul hageja ja kostja.

Kehtivuse kaotanud kriminaalmenetluse koodeksi paragrahvis 42 nimetati kriminaalmenetluse kaitsealuste tüübid. Selle paragrahvi esimese lõike järgi on kahtlustatav isik, kelle suhtes on piisav alus teda kahtlustada kuriteo toimepanemises ja uurija on koostanud selle kohta määruse, samuti isik, kes on kahtlustatuna kuriteo toimepanemises kinni peetud. Lõike 2 järgi on süüdistav isik, kelle suhtes on tehtud süüdistatavana vastutusele võtmise määrus. Kohtualune on aga isik, kes on kohtuniku määrusega antud kohtu alla. Kehtivast kriminaalmenetluse seadustikust on mõiste "kohtualune" välja jäetud ning kriminaalmenetluses on kaitsealusena vaid kahtlustatav ja süüdistatav, kelle sisuline definitsioon on säilinud.


Püranomeeter

Püranomeeter on aktinomeeter, mis mõõdab päikese summaarset ja peegeldunud kiirguseenergia hulka pinnaühiku kohta (ühik W/m²).


Kirimale

Kirimale (inglise keeles correspondence chess) on võistlusmale liike, kus mängijad ei asu vahetult teineteise vastas malelaua taga, nagu see toimub klassikalises males või kiir- ja välkmales, vaid kus mängijad asuvad kustahes kohas ning edastavad partiid mängides oma malekäike kokkulepitud tehnilisi võimalusi kasutades. Tänapäeval kasutatakse selleks põhiliselt internetti. Kirimaleturniiri reglement sätestab, kas võistlus toimub meilitsi või kasutatakse serveri abi.

Varem edastati kirimales käike peamiselt posti teel kirja või postkaardiga. Harvemini kasutati muid sidepidamisvõimalusi (telefon, telegraaf).

Kirimale oluline eripära on, et erinevalt tavamalest on mängijatel lubatud kasutada abimaterjale (malekirjandus) ja abivahendeid (maleprogramme seisude analüüsimiseks).

Kirimales rahvusvahelistel võistlustel leiab kasutamist ICCF-i numbriline notatsioon. Selle süsteemi töötas välja 1803. aastal Göttingeni Ülikooli professor J. W. D. Wildt.

Kirimalereeglid on kehtestanud Rahvusvaheline Kirimaleföderatsioon (ICCF). Igale mängijale antakse partii mängimiseks 30–60 päeva kümne käigu kohta. Kui käikude edastamine toimub posti teel, siis lisatakse sellele kirja teeloleku aeg.

Kirimaleolümpiaid korraldatakse 1949. aastast ja maailmameistrivõistlusi 1949. aastast.


Mulksupudel

Mulksupudel ehk angster (ladinakeelsest sõnast angustus 'kitsas'), ka kutterolf (või kuttrolf, gutterolf, guttrolf, gluckerflasche), on varauusaegne keeruka kujuga jooginõu veini joomiseks, millel on sibulakujuline alaosa ja mitmest omavahel põimunud väljavoolutorust moodustatud kitsas kael. Juua sai ainult lonksukaupa, valamisel tekitas mulksuvat heli.


Halduskaristus

Halduskaristus (ingl administrative penalty) on sunnivahend või karistus, mille eesmärk on õigusrikkumine lõpetada või ära hoida. Halduskaristus on mõistena Eesti õigusesse tulnud seoses Euroopa Liidu õigusaktide kohaldamise ja tõlkimisega.


Lora Jakovleva

Lora Grigorjevna Jakovleva (vene keeles Лора Григорьевна Яковлева; sündinud 21. aprillil 1932 Permis) on vene kirimaletaja, kirimale naiste suurmeister (1997).

Jakovleva tuli esimesel neljal kirimale naiste maailmameistrivõistlustel esinelikusse. Ta võitis kuldmedali 2. MMPronksmedali sai ta 1. MM-il (1968–1972) ja 3. MMNeljandal kirimale naiste MM-il (1984–1992) jäi ta neljandaks.

Ta võitis Nõukogude Liidu naiskonna koosseisus teisel naiste kirimaleolümpial (1980–1986) kuldmedali (mängis teisel laual).

Jakovleva sai ICCF-ilt 1977. aastal seoses naiste maailmameistriks tulekuga kirimale rahvusvahelise meistri nimetuse. Kui 1996. aastal võeti kasutusele kirimale naiste suumeistri nimetus, oli ta esimesi, kellele see 1997. aastal anti.


Peeker

Peeker on pealt laieneva kujuga karikast väiksem ilma jalata jooginõu. Võib olla metallist, keraamiline või klaasist. Erinevalt kruusist ilma kõrvata.

Keskaegsed klaaspeekritüübid, mille fragmente on leitud ka Eesti linnade arheoloogilises materjalis, on emailmaalingutega klaaspeekrid, röömeri eelkäijad nupp-peekrid nagu Krautstrunk ja Berkemeyer, ribilised peekrid ja Passglas'id, nuipeekrid Stangenglas ja Keulenglas, niitribipeekrid.

Papist tehtud peekrikujuline ühekordselt kasutatav nõu on papptops.


Jooginõu

Jooginõu on anum, milles serveeritakse ja millest juuakse jooke.

Jooginõusid võib jaotada kuju, materjali ja otstarbe alusel.


Kiirtee põrgusse

"Kiirtee põrgusse" on esimene Eesti kinolevisse jõudnud täispikk kodumaine õudusfilm.

Filmi keskmes on suure kiirtee lähedal asuvasse, vanadest lautadest ümber ehitatud suvemajja tööle tulnud vennad Markus ja Tom. Markuse hämmastav sarnasus kunagise talukoha surnud peremehega äratab piinatud hinged, kes on aastakümneid oodanud ühe koletu kuritöö paljastamist. Markuse keha kättesaamiseks on aga esialgu võimalik kasutada vaid tallu täiesti juhuslikult sattunud ja ülimalt kummaliselt käituvat Dorat.

Osades Franz Malmsten juunior (Markus), Kersti Heinloo (Dora), Kristjan Kasearu (Tom), Brigitte Susanne Hunt, Oliver Kristman jt.

Filmi režissöör on Urmas E. Liiv, operaator Kristjan Jaak Nuudi ja helilooja Tiit Kikas. Filmi pikkus on 82 minutit.

Film kogus 2019. aastal 10 366 kinokülastust ja teenis ligi 62 tuhat eurot kassatulu.


Edasikaebamisõigus

Edasikaebamisõigus (ingl right to appeal) (ka edasikaebeõigus, edasikaebamise õigus, apellatsiooniõigus) on Eesti põhiseadusest tulenev õigus, mis võimaldab inimestel kaevata edasi nende kohta tehtud kohtuotsuseid kõrgematesse kohtuastmetesse. See on õigus esitada apellatsiooni- ja kassatsioonkaebusi.


Graie Alpid

Graie Alpid on (itaalia Alpi Graie, prantsuse Alpes grées) on mäestik Alpide lääneosas Prantsusmaa, Šveitsi ja Itaalia piiril.


Korteriomand

Korteriomand (ingl apartment ownership, vn квартирная собственность) on eriomand hoone reaalosa üle, mis on ühendatud eriomandi juurde kuuluva mõttelise osa ehk kinnisasja kaasomandiga. Korteriomandi mõiste määratlemise muudab keeruliseks korteriomandi olemuse kohta käivate teooriate paljusus. Määratlemist raskendab asjaolu, et korteriomandi mõiste koosseisus saab eristada erinevaid komponente, nagu näiteks maatükk, korter, hääleõigused või omanike valitsemisvara. Lähtudes aga valitsevast tervikuteooriast, on korteriomand õigus, mis koosneb kolmest osast. Nendeks osadeks on eriomand, kaasomand ja korteriomanike liikmesus korteriühistus.

Eestis reguleerib korteriomandiga seotut korteriomandi- ja korteriühistuseadus ning reguleerimata küsimustes kohaldatakse korteriomandile teistes seadustes kinnisomandi kohta sätestatut.


Tass

Tass on enamasti sangaga varustatud väiksem jooginõu. Võib olla põletatud savist, portselanist, klaasist vm. Kasutatakse kuumade jookide (tee, kohv, kakao jt) serveerimiseks, enamasti koos alustassiga.


Eerik Heine

Eerik Heine (11. september 1919 Tartu – 21. augustil 2008 Toronto) oli eesti vastupanuvõitleja ja metsavend, Arved Viirlaiu romaanide peategelase Eerik Hormi prototüüp. CIA ja Alfons Rebase kahtlustuse kohaselt oli Eerik Heine KGB agent.

Eerik Heine sündis Tartus klaverivabrikant Oskar Heine pojana. Ta õppis Treffneri Gümnaasiumis, kuulus Kaitseliidu õppurkompaniisse.

Heine organiseeris juunis 1940 Tartus illegaalse Nõukogude okupatsioonivõimude vastase ühingu. Ta jagas 25. juunil 1940 Tartu Raekoja platsil toimunud miitingul sinimustvalgeid linte. Heine vahistati 30. oktoobril Tartus süüdistatuna Nõukogudevastases tegevuses. Ta viibis vahi all Tartu vanglas. Eesti NSV Riikliku Julgeoleku Rahvakomissariaadi otsusega 18. märtsist 1941 juurdlustoiming tema suhtes lõpetati ja ta saadeti 23. märtsil 1941 ümberasujana Saksamaale.

Augustis 1941 astus ta vabatahtlikult pataljoni Ostland. Detsembrist 1941 märtsini 1942 viibis ta pataljoniga valveteenistuses Ukrainas. Märtsist augustini 1942 teenis ta Eesti Julgeolekupolitseis Tallinnas assistendina, tegeledes poliitvangide ülekuulamisega. Augustist 1942 aprillini 1943 oli ta väljaõppel SS-vägede õppelaagris Dębicas. Aprillist juulini 1943 oli ta SS-pataljoni Narva koosseisus rindel Ukrainas. Augustist 1943 märtsini 1944 oli ta SS-ohvitseride koolis Bad Tölzis Baieris. Pärast kooli lõpetamist saadeti ta SS-Untersturmführer'i aukraadis 20. Eesti SS-diviisi 45. rügemendi 1. pataljoni käsundusohvitserina Narva rindele. Teda autasustati Raudristi 2. klassiga. Sai juulis 1944 Auvere lahingus haavata, septembris 1944 langes ta vangi Tartu juures Punaarmee vägede kätte. Kevadel 1947 põgenes ta sõjavangilaagrist ja elas illegaalina. Tegutses metsavennana Järvamaal Tamsalu ja Padaküla kandis. Vahistati 22. juulil 1950 Tallinna lauluväljakul laulupeol. Kinnivõtmisel võeti talt ära parabellum padrunitega ja tsaariaegseid kuldmünte,tal oli varastatud dokument Helmut Helenurme nimega.

7. augustil 1951 mõistis NSV Liidu Riikliku Julgeoleku Ministeeriumi juures asuv Erinõupidamine talle Vene NFSV kriminaalkoodeksi § 58-4 ja § 182 l. 1 alusel 10 aastat tööparanduslikku laagrit. Ta saadeti Arhangelski oblastis asuvasse Kargopollagi.

Heine vabanes 1956. aastal Lääne-Saksamaa kantsleri Konrad Adenaueri Saksa sõjavangidele saavutatud amnestiaga ja asus elama Lääne-Saksamaale. 1957. aastal asus ta elama ema juurde Torontosse Kanadas. Ta abiellus kirjanik Arved Viirlaiu naiseõe Ilse Hildegard Varresega. Heine jutustustele tuginedes kirjutas Viirlaid suure tähelepanu pälvinud romaani metsavendlusest "Vaim ja ahelad", mis ilmus 1961. aastal. Selle peategelane Eerik Horm on tegelikult Eerik Heine. Romaanile ilmusid järjed "Kustuvad tuled" (1965), "Sadu jõkke" (1965), "Kes tappis Eerik Hormi?" 1963. aastal tehti Kanadas Heine kirjutatud stsenaariumi järgi Eesti sõjajärgset metsavendlust kajastav harrastusmängufilm "Legendi loojad".

1963. aastal levis tema kohta Ameerika Luure Keskagentuuriga seotud isikult lähtuv informatsioon Heine sidemetest Nõukogude luure KGB-ga. Heine poolt 1964. aastal algatatud kohtuprotsess oma nime puhastamiseks lõppes 1971. aastal Heine kaotusega. Ameerika Ühendriikide ülemkohus keeldus tema kaebust arutusele võtmast.

Heine töötas eestlastele kuuluvas pildiraamitööstuses Torontos, hiljem elas metsatalus Põhja-Ontarios. 2002. aastal autasustas president Arnold Rüütel Heinet Kotkaristi teenetemärgi IV klassiga. Eerik Heine suri 21. augustil 2008 Torontos eestlaste vanadekodus Ehatare.


Uued ootused

"Uued ootused" on Ott Leplandi singel. Laulu viisi autorid on Ott Lepland, Jörgen Pakkas, Viljar Norman, Kristjan Mängel ja Raun Juurikas. Sõnade autor on Ott Lepland. Loo on produtseerinud Johannes Lõhmus.


Piaal

Piaal (pärsia keeles پیاله piyāla) on enamasti savist, portselanist või fajansist keraamiline kausike või kõrvata tass, mida kasutatakse Kesk-Aasias ja sellega külgnevates maades tee joomiseks. Piaalid (jaapani keeles 茶碗 chawan) on laialt levinud ka Ida-Aasias, näiteks teetseremoonial Jaapanis.


Kõik mis hea

"Kõik mis hea" on Ott Leplandi singel. Laulu viisi ja sõnade autor on Ott Lepland. Loo on produtseerinud Mo Hausler.


IV liiga 2018

IV liiga 2018 oli Eesti jalgpalli tugevuselt kuuenda liiga, IV liiga 2018. aasta hooaeg, mis jagunes kolme tsooni – ida/põhi, põhi/lääs ja lõuna.


Johannes Mets

Johannes Mets (17. detsember 1932 – 13. november 2013) oli eesti insener, Eesti NSV partei- ja riigitegelane.

1957. aastal lõpetas ta Eesti Põllumajanduse Akadeemia põllumajanduse mehhaniseerimise eriala.

1957. aastast töötas Mets Kullamaa masina-traktorijaamas mehaanikuna, seejärel töökoja juhatajana. 1959. aastast oli ta Türi Põllumajandustehnikumi õpetaja. Aastatel 1961–1973 oli Mets Eesti Põllumajandustehnika Paide Rajoonikoondise peainsener.


Tsiseleerimine

Tsiseleerimine (prantsuse keeles ciseler 'metalli nikerdama') on valatud, sepistatud või kohrutatud metalleseme pinna viimistlemine viili, uuritsa ja muude metallilõikeriistade abil.


Ülo Nõmm

Ülo Nõmm (15. juuli 1933 Virumaa – 26. juuli 2014) oli Eesti NSV partei- ja riigitegelane.

Ta lõpetas 1951. aastal Rakvere Kohaliku Tööstuse Tehnikumi ja 1961. aastal kaugõppes Tartu Riikliku Ülikooli.

Aastatel 1951–1954 töötas ta Ambla Põllumajanduskoolis õpetajana.


Templeuve'i kanton

Templeuve'i kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Templeuve-en-Pévèle.

Anstaing Attiches Avelin Bachy Baisieux Bersée Bourghelles Bouvines Camphin-en-Pévèle Cappelle-en-Pévèle Chéreng Cobrieux Cysoing Ennevelin Fretin Genech Gruson Lesquin Louvil Mérignies Moncheaux Mons-en-Pévèle Mouchin La Neuville Péronne-en-Mélantois Pont-à-Marcq Sainghin-en-Mélantois Templeuve-en-Pévèle Thumeries Tourmignies Tressin Wannehain


Sotsialistlik õigussüsteem

Sotsialistlik õigussüsteem (inglise keeles socialist legal system, vene keeles социалистическая правовая система) on iseseisev õigussüsteem, mis tekkis pärast 1917. aasta oktoobrirevolutsiooni Nõukogude Venemaal (NSVL) ja pärast teist maailmasõda teistes riikides, mis pooldasid sotsialistlikku süsteemi.

NSV Liidus tekkis uus õigus peaaegu tundmata endise Tsaari-Venemaa ja lääneriikide õiguspõhimõtteid ning norme. Peamiseks allikaks oli alguses esinejate revolutsiooniline loometegevus, mis põhines Karl Marxi ja Friedrich Engelsi õpetusel, ja hiljem normatiivsed õigusaktid, mille kohta kuulutati, et need väljendavad kogu rahva tahet. Praktikas aga puudusid tõhusad mehhanismid, materiaalsed ja juriidilised garantiid nende tegelikuks rakendamiseks. Enamikus teistes riikides võttis uus valitsus vastu hulga vanade õigusaktide sätteid, peamiselt koodekseid, ja mõne muudatusega on need juba pikka aega olnud praegused õigusallikad.


Liidia Piirsalu

Liidia Piirsalu (2. detsember 1929 Kõo vald, Pilistvere kihelkond, Viljandimaa – november 2009) oli eesti õpetaja.

Ta lõpetas 1958. aastal Tartu Riikliku Ülikooli geograafia eriala diplomitööga "Geograafilise asendi käsitlemine välisriikide majandusgeograafias VIII klassis".

1951. aastast töötas ta Jõgeva Keskkoolis õpetajana, hiljem oli samas koolis õppealajuhataja. 1961. aastast töötas Jõgeva Rajooni TSN Täitevkomitee haridusosakonna inspektorina, 1962. aastast Rakvere Rajooni TSN Täitevkomitee haridusosakonna inspektorina. 1974. aastast oli ta Rakvere I Keskkooli direktori asetäitja õppe- ja kasvatustöö alal.

Aastatel 1980–1985 oli ta Eesti NSV Ülemnõukogu X koosseisu saadik, haridus- ja kultuurikomisjoni esimehe asetäitja.

Pärast Eesti iseseisvuse taastamist oli ta Lääne-Viru maakonna koolinõunik, hiljem Lääne-Viru maavalitsuse haridusosakonna inspektor.


Tourcoingi 1. kanton

Tourcoingi 1. kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Tourcoing.

Halluin Neuville-en-Ferrain Roncq Tourcoing (osaliselt)


Tourcoingi 2. kanton

Tourcoingi 2. kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Tourcoing.


Valenciennesi kanton

Valenciennesi kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Valenciennes.

Saint-Saulve Valenciennes


Villeneuve-d'Ascqi kanton

Villeneuve-d'Ascqi kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Villeneuve-d'Ascq.

Forest-sur-Marque Sailly-lez-Lannoy Toufflers Villeneuve-d'Ascq Willems


Ameerika Ühendriikide majandus

Ameerika Ühendriikide majandus on kõrgelt arenenud segamajandus. See on nominaalse SKP järgi maailma suurim majandus ja ostujõu pariteedi (PPP) järgi suuruselt teine. Sellel on ka maailma suuruselt kaheksas majandus SKP inimese kohta (nominaalne) ning USA oli ka kümnendal kohal SKT elaniku kohta maailmas 2018. aastal.

USA majandus on tehnoloogiliselt kõige võimsam majandus maailmas ja selle ettevõtted on tehnoloogia arengus esirinnas või kohe selle lähedal. USA dollar on rahvusvahelistes tehingutes kõige sagedamini kasutatav valuuta ja see on maailma tähtsaim reservvaluuta, mida toetavad Ameerika Ühendriikide majandus, sõjavägi, võla tagasimaksed jne. Mitmed riigid kasutavad seda oma ametliku valuutana ja paljudes teistes on see ka de facto valuuta. Suurimad USA kaubanduspartnerid on Hiina, Kanada, Mehhiko, Jaapan, Saksamaa, Lõuna-Korea, Suurbritannia, Prantsusmaa, India ja Taiwan. USA on maailma suurim importija ja suuruselt teine eksportija. Ameerika Ühendriikidel on vabakaubanduslepinguid mitme riigiga, sealhulgas NAFTA, Austraalia, Lõuna-Korea, Iisraeliga ja mõne teise riigiga, mis kehtivad praegu või mille üle peetakse läbirääkimisi.

Riigi majandust toetavad rikkalikud loodusvarad, hästi arenenud infrastruktuur ja suur tootlikkus. Selle loodusvarade koguväärtus on hinnanguliselt seitsmes maailmas, hinnates loodusvarade koguväärtust 2016. aastal 45 triljoni dollarini. Ameeriklastel on leibkondade ja töötajate keskmine sissetulek suurim OECD liikmesriikide seas. 1890. aastaks oli USA-l vaieldamatult maailma kõige produktiivsem majandus. Riik on maailma suurim nafta ja maagaasi tootja. 2016. aastal oli see maailma suurim kaubandusriik ja suuruselt teine tootja, moodustades viiendiku kogu maailma töötleva tööstuse toodangust. USA-l pole mitte ainult suurim kaupade siseturg, vaid sellel on ka suurim siseturg teenustekaubanduses. USA kogukaubandus ulatus 2018. aastal 4,2 triljoni dollarini. Maailma 500 suurima ettevõte hulgast baseeruvad 121 firmat USA-s. USA-s on maailma suurim miljardäride arv, kelle koguvara kokku on 3,013 triljonit dollarit.

New Yorgi börs ja Nasdaq on turukapitalisatsiooni ja kaubandusmahu järgi vaieldamatult maailma suurimad börsid. USA-s tehtud välisinvesteeringute maht on peaaegu 4 triljonit dollarit, samas kui Ameerika välisinvesteeringute maht välisriikides on üle 5,6 triljoni dollari. USA majandus on riskikapitali ning ülemaailmse teadus- ja arendustegevuse rahastamise rahvusvahelises edetabelis esimesel kohal. Tarbijate kulutused moodustasid 2018. aastal 68% USA majandusest, samal ajal kui tööjõu osa sissetulekutest oli 2017. aastal 43%. USA-l on maailma suurim tarbijaturg, kus leibkondade lõpptarbimiskulutused on Jaapanist viis korda suuremad. Riigi tööturg on meelitanud sisserändajaid kogu maailmast ja selle rändesaldo on üks suuremaid maailmas. USA on üks edukamaid majandusi uuringutes, nagu näiteks äritegevuse lihtsuse indeks, ülemaailmse konkurentsivõime aruanne jt.

USA majandus koges suure majandussurutise ajal suurt majanduslangust, mis kestis 2007. aasta detsembrist kuni 2009. aasta juunini. SKP kriisieelne (2007. aasta lõpu) tase taastati 2011. aastaks, leibkondade netoväärtus 2012. aasta II kvartaliks ja töötuse määr 2015. aasta septembriks. Üldsuse võlg, mis on riigivõlg, oli 2017. aastal umbes 77% SKT-st ja oli 207 riigi seas 43. kohal. Sissetulekute ebavõrdsus oli 2017. aastal 156 riigi seas 41. kohal ja suurim võrreldes teiste lääneriikidega.


Wormhouti kanton

Wormhouti kanton on kanton Põhja-Prantsusmaal Nordi departemangus. See moodustati 2014. aasta kantonireformiga, mis jõustus 2015. aasta märtsis. Kantoni keskus on Wormhout.

Arnèke Bambecque Bavinchove Bissezeele Bollezeele Broxeele Buysscheure Crochte Eringhem Esquelbecq Hardifort Herzeele Holque Hondschoote Houtkerque Hoymille Killem Lederzeele Ledringhem Merckeghem Millam Nieurlet Noordpeene Ochtezeele Oost-Cappel Oudezeele Quaëdypre Rexpoëde Rubrouck Saint-Momelin Socx Steenvoorde Terdeghem Volckerinckhove Warhem Watten Wemaers-Cappel West-Cappel Winnezeele Wormhout Wulverdinghe Wylder Zegerscappel Zermezeele Zuytpeene


Sandton

Sandton on linn Lõuna-Aafrika Vabariigis Gautengi provintsis, kuulub halduslikult Johannesburgi linnaringkonna alla.

2011. aasta rahvaloenduse andmetel elas seal 222 415 elanikku.

Pärast apartheidi lõppu 1990ndatel kolis enamik panku ja suurkorporatsioone kasvava kuritegevusega Johannesburgi kesklinnast Sandtoni, mille tõttu on seda kutsutud "uueks Johannesburgiks".

Nimi on kombineeritud kahest ümbruskonna äärelinnast, Sandownist ja Bryanstonist.

Sandton on Aafrika mandri rikkaim ärikvartal. Sandtonis asuvad ostukeskus Sandton City ja Gautraini metroo tähtis sõlmpunkt.

Tuntuim vaatamisväärsus on keskuses asuv Nelson Mandela pronkskuju.


Löjöpi keel

Löjöpi keel on Vanuatus Ureparapara saarel räägitav keel, mis kuulub Põhja-Vanuatu keelte hulka.

Keelt räägib umbes 240 inimest.

Löjöpi keeles on 11 vokaalfoneemi ja 1 diftong.


Sabie jõgi

Sabie jõgi on jõgi Lõuna-Aafrika Vabariigis Limpopo- ja Mpumalanga provintsis. Sabie jõgi on Komati jõe lisajõgi.

Jõgi on nime saanud Sabie linna järgi. Sabie jõgi voolab läbi Krügeri rahvuspargi territooriumilt.


2002. aasta ujumise Euroopa meistrivõistlused

2002. aasta ujumise Euroopa meistrivõistlused toimusid 29. juulist kuni 4. augustini Berliinis, Saksamaal. Võistlus peeti Europasportpargis asuvas veekeskuses. Need olid 26. korda toimunud Euroopa meistrivõistlused, mille korraldas LEN.

Võistles kokku 786 ujujat 38 riigist. Võistlused toimusid ujumises (pikk rada), avaveeujumises, vettehüpetes ja kujundujumises.


Kohtutäituri tasu

Kohtutäituri tasu (ingl bailiff`s fee) on tasu, mida võlgnik maksab täitemenetluses kohtutäituri ametitoimingu eest. Kohtutäituri tasu võib kohtutäituri seaduse järgi liigitada menetluse alustamise tasuks, menetluse põhitasuks ja täitetoimingu lisatasuks.


Chalermpol Malakham

Chalermpol Malakham (tai keeles เฉลิมพล มาลาคำ; sündinud 10. oktoober 1962) on tai laulja ja näitleja.


Aldur Pitk

Aldur Pitk (22. aprill 1939 – 8. detsember 1987) oli eesti kalandustegelane, majandijuht ja Eesti NSV rahvasaadik.

1959. aastal lõpetas ta Tallinna Kalatööstuse Tehnikumi.

1978. aastal lõpetas ta Tallinna Polütehnilise Instituudi majandusteaduskonna ehituse ökonoomika ja organiseerimise eriala kiitusega.

1954. aastast töötas ta Kingissepa rajooni Murrangu kolhoosis kalurina. 1959. aastast töötas madrusena Eesti Kalatööndusliku Ekspeditsiooni Baasis, samal aastal hiljem sai temast Hiiumaa Kalakombinaadi püügimeister, seejärel vaneminsener ja direktori asetäitja püügi alal. Aastatel 1961–1964 oli ta kalurikolhoosi Hiiu Kalur insener. Aastatel 1964–1973 oli ta kalurikolhoosi Saare Kalur peainsener, 1973. aastast Saare Kaluri juhatuse esimees.

Aastatel 1980–1987 oli ta Eesti NSV Ülemnõukogu X ja XI koosseisu saadik.


Sulliwan Unplugged

Sulliwan Unplugged on 1990. aastal loodud akustilise roki ansambel. Ansambli asutajaliikmed olid Sulev Müürsepp (Sulliwan), Margus "Maku" Kulden ja Margus "Clint" Ristmets, kes eelnevalt mängisid Tallinna 61. Keskkooli ansamblist välja kasvanud ansamblites Zen ja Spanish Castle. Esimesed kontserdid anti Nõmme Kultuurimaja küljes asuvas suvekohvikus. Peagi lisandus ansamblisse basskitarr, mida mängis samuti Pääsküla kooliansamblist pärit Martti Mikk (B.O.A.).

1994. aastal andis ansambel Fugata Recordsi all välja kasseti näol helikandja "Broken Rose". Esineti peamiselt Tallinna pubides ja klubides. Tuntumad lood olid ööklubi Bonnie & Clyde tellimusena tehtud kaver "The Ballad of Bonnie and Clyde" ja Metallica "Enter Sandman". Mõlemad olid edukad raadio Kuku edetabelisaates "Tagumine paar välja".

Kohe pärast "Broken Rose" ilmumist liitus Sulliwan Unpluggediga varem ansamblites Velikije Luki ja Jim Arrow & The Anachrones trumme mänginud Kristjan Mäeots (Kotkas). 1995. aastal anti Fugata Recordsi all välja teine kassett "Fantasies". Kõige tuntum lugu "Men's Song" oli populaarses telesaates "Seitse vaprat" edetabelis järjest 9 nädalat. Lisaks pubimängudele anti kontserte ja esineti festivalidel. Festivalide hulgas olid Pühajärve Beach Party, Tartu Levimuusikapäevad, Rock Summer jt.

1999. aastal lahkus ansamblist laulja Margus Kulden (Maku) ning mõne aasta pärast ka bassimees Martti Mikk (B.O.A.) ja edaspidi esineti enamasti ööklubides erinevate muusikutega.

2019. aasta mais kogunes Sulliwan uuesti selleks, et edaspidi tegutseda ainult kontsertansamblina. Basskitarri mängib ansamblitest Magnetic Band, Muusik Seif, Singer Vinger ja Kolumbus Kris tuttav Jaanus Raudkats. Esimene esinemine pärast uuesti kokkutulekut – Gunnar Grapsi mälestuskontsert 22. november 2019.


Battlefield V

"Battlefield V" on FPS-videomäng, mille töötas välja EA DICE ja tõi turule Electronic Arts. "Battlefield V" on sarja 16. osa.

Mäng anti välja süsteemidele Microsoft Windows, PlayStation 4 ja Xbox One 20. novembril 2018. Eriversiooni "Deluxe Edition" ostjad said mängule ligipääsu 15. novembril 2018 ning teenuse Origin Access Premium tellijad said mängu arvutile 9. novembril 2018. "Battlefield V" tegevus toimub II maailmasõjas ning see on temaatiline järg I maailmasõjal põhinevale mängule "Battlefield 1".

Väljalaskeelsed reaktsioonid mängule olid kahetised, fännid kritiseerisid mängu treileris esinevaid ajaloolisi ebatäpsusi ning naissõdurite lisamist mängu. Pärast välja laskmist sai "Battlefield V" kriitikutelt peamiselt häid hinnanguid, kiideti head mängitavust, kuid laideti õhukest sisu ning vähest uudsust. Väljaandmisaasta lõpuks õnnestus seda müüa 7,3 miljonit eksemplari, mis valmistas turustajatele pettumuse.


Delikt

Delikt (ld dēlictum) on süütegu, ka seadusest üleastumine ehk õigusrikkumine. Eesti karistusseadustik § 3 lg 1 sätestab süüteo kohta: "Süütegu on käesolevas seadustikus või muus seaduses sätestatud karistatav tegu." Artiklis käsitletakse delikti ajalugu ja mõiste kujunemist.


Euroopa meistrivõistlused kirimales

Euroopa meistrivõistlused kirimales (inglise keeles European Correspondence Chess Championship) on Euroopa meistrivõistlused kirimales. Nende võitjast saab Euroopa meister kirimales.

Aastatel 1963–2019 on korraldatud kokku 71 kirimale EM-i. Esimesed ametlikud Euroopa kirimale meistrivõistlused peeti aastatel 1963–1965. Euroopa meistriks tuli toona Saksa DV esindaja Werner Stern, kes sai hiljem ka seitsmendaks kirimale Euroopa meistriks (turniir peeti 1970–1974). Stern sai suurmeistri nimetuse ICCF-ilt alles 2009. aastal.

Leedulastest on Euroopa meistriks tulnud Vladas Gefenas (turniir peeti 1982–1988), Gediminas Rastenis (1983–1989), Ričardas Žitkus (1987–1993), Valentinas Normantas (1987–1994) ja Alius Mikėnas (1994–1998); lätlastest Jānis Vitomskis (1984–1990).


Junckeri komisjon

Junckeri komisjon oli Euroopa Komisjoni kuues koosseis, mis oli ametis 1. novembrist 2014 kuni 30. novembrini 2019. Selle president oli Jean-Claude Juncker, kes juhatas 27 volinikust koosnevat kabinetti (üks volinik igast Euroopa Liidu liikmesriigist, välja arvatud Luksemburg, mille esindaja oli Juncker). Jean-Claude Juncker valiti Euroopa Komisjoni presidendiks 2014. aastal ja temast sai sama aasta sügisel José Manuel Barroso mantlipärija.

Junckeri komisjoni järel alustas 1. detsembril 2019 tööd von der Leyeni komisjon.


Eesti Kirimaleühing

Eesti Kirimaleühing (lühend EKMÜ) on spordialaliit, mis juhib kirimale kui spordiala tegevust Eestis. Kirimaleühing on klubide ühendus.

Eesti Kirimaleühing asutati 1992. aastal. Eesti Kirimaleühing on Rahvusvahelise Kirimaleföderatsiooni (ICCF) ja Eesti Olümpiakomitee liige.

Aastatel 1992–2012 oli Eesti Kirimaleühingu president Lembit Vahesaar ja 2012–2016 suurmeister Tõnu Tiits. Kirimaleühingu asepresident on 1992. aastast Ervin Liebert.


Õiguskindlus

Õiguskindlus (ingl legal certainity) on õiguse eesmärk luua stabiilsust ja regulaarsust ühiskonnas, tagades isikule õigusolustiku prognoositavuse. Õiguskindluse põhielemendid on salajase õiguse keeld, õigusselgus ehk definitiivsus ja usalduskaitse ehk õiguspärane ootus.


Soolaglasuur

Soolaglasuur on temperatuuril 1160–1350 °C keedusoola toimel ahju keskkonnas tekkiv läbipaistev kivikeraamika glasuur, mis võeti tarvitusele Saksamaal 12. sajandil ning on olnud oma ökonoomsuse tõttu laialt kasutatav eelkõige tarbekeraamika valmistamisel kuni 20. sajandi keskpaigani.


Ervin Liebert

Ervin Liebert (sündinud 26. detsembril 1939 Tallinnas) on eesti kirimaletaja, tõstja, tõste- ja maletreener, kirimale rahvusvaheline seeniormeister (2007).

Liebert on 1992. aastast Eesti Kirimaleühingu asepresident ja oli aastatel 2011–2019 Eesti Maleliidu juhatuse liige. Aastatel 1975–1985 kuulus ta Eesti NSV Tõstespordiföderatsiooni presiidiumi.

Ta lõpetas 1965. aastal Tartu Riikliku Ülikooli kehakultuuriteaduskonna ja 1973. aastal sama ülikooli inglise filoloogina. Valdab vabalt inglise, saksa, rootsi, vene ja soome keelt.


Elle Vunder

Elle Vunder (sündinud 30. novembril 1939) on eesti etnoloog. Elle Vunder on esimene etnoloogiaprofessor taasiseseisvunud Eestis, etnoloogiateaduse metodoloogiline uuendaja ning moodsale etnoloogiõppele aluse panija Tartu Ülikoolis.


August Saaremägi

August Saaremägi (7. veebruar 1921 Pärnu – 10. märts 1986 Tallinn) oli eesti ajakirjanik, Eesti NSV parteitegelane ja rahvasaadik.

Ta lõpetas 1957. aastal NLKP Keskkomitee juures asuva Kõrgema Parteikooli.

1940. aastast töötas arveametnikuna kindlustusseltsis, seejärel Haapsalu Linna Täitevkomitee kommunaalmajandusosakonna vanemraamatupidajana.

Teise maailmasõja ajal teenis Punaarmees Eesti laskurkorpuses. 1946. aastast oli ta ajalehe Noorte Hääl kirjanduslik kaastööline, hiljem sama ajalehe vastutav sekretär. 1948. aastast oli ta NLKP liige. Aastatel 1951–1955 töötas EKP Keskkomitees, esmalt propaganda- ja agitatsiooniosakonna ajakirjanduse ja kirjastuste sektori juhatajana, hiljem propaganda- ja agitatsiooniosakonna juhataja asetäitjana. Aastatel 1955–1981 oli ta ajalehe Rahva Hääl toimetaja. 1981. aastast oli ta personaalpensionär.

Aastatel 1959–1981 oli ta Eesti NSV Ajakirjanike Liidu esimees, 1960. aastast ka NSV Liidu Ajakirjanike Liidu juhatuse sekretär.

Aastatel 1959–1985 oli ta Eesti NSV Ülemnõukogu V, VI, VII, VIII, IX ja X koosseisu saadik. Ta juhtis aastaid Eesti NSV Ülemnõukogu väliskomisjoni.

Aastatel 1956–1981 oli ta EKP Keskkomitee liige, 1956–1964 EKP Keskkomitee büroo liikmekandidaat.

Ta on maetud Tallinna Metsakalmistule.


Iwo Jima lahing

Iwo Jima lahing oli 19. veebruarist kuni 26. märtsini 1945 toimunud II maailmasõja lahing, mille vältel ründasid Ameerika Ühendriikide merejalavägi ja merevägi Jaapani vägede käes olnud Iwo Jimat ning hõivasid selle. Viis nädalat kestnud lahing oli üks II maailmasõja Vaikse ookeani sõjategevuse verisemaid ja ägedamaid lahinguid.

Jaapani väed olid saare põhjalikult kindlustanud punkrite, tunnelite ja peidetud suurtükipositsioonide võrgustikuga. USA vägedel oli seevastu hea suurtükivõimekus ja kontroll saare õhuruumi üle.

Jaapan kaotas lahingus kolm korda rohkem sõdureid kui Ameerika Ühendriigid, kuid Ameerika kaotuste koguarv (hukkunud ja haavatud) ületas Jaapani omi, mis oli Vaikse ookeani sõjategevuses haruldane. Saart kaitsnud 21 000 Jaapani sõdurist võeti vangi ainult 216 ning ülejäänutest enamik hukkus lahingus. Arvatavalt umbes 3000 jaapanlast jätkasid pärast lahingut sissisõda ning surid saadud vigastustesse või andsid nädalaid hiljem alla.

Hoolimata verisest võitlusest oli Ameerika vägede võit kindel juba enne lahingut, sest neil oli suur ülekaal ja kontroll õhuruumi üle. Saart kaitsnud Jaapani vägedel polnud võimalik taganeda ega saarele lisajõudusid ja varustust tuua.

Lahingu ajal tegi sõjafotograaf Joe Rosenthal foto "Raising the Flag on Iwo Jima", mis on üks tuntumaid II maailmasõja fotosid.


Kurese Pakamäe linnusasula

Kurese Pakamägi on muinasaegne kindlustatud asula Kuresel, Lääneranna vallas, Pärnu maakonnas.


Ringkond (Prantsusmaa)

Linnad Pariis, Lyon ja Marseille on jaotatud linnaringkondadeks, mitte segi ajada selle artikli ringkondadega.

Ringkond (arrondissement, [aʁɔ̃dismɑ̃|]) on Prantsusmaa haldusjaotuse tasand, mis üldiselt vastab alamprefekti kontrollitavale territooriumile. Aastal 2019 oli 101 Prantsusmaa departemangu jaotatud 332 ringkonnaks (sealhulgas 12 ülemere).

Ringkonna keskust nimetatakse alamprefektuuriks. Kui ringkond sisaldab departemangu prefektuuri (keskust), on see prefektuur ringkonna keskus, toimides nii prefektuuri kui ka alamprefektuurina. Ringkonnad jagunevad edasi kantoniteks ja valdadeks.


Namonuito keel

Namonuito keel on Mikroneesia keelte hulka kuuluv keel, mida räägitakse Namonuito atollil, Mikroneesias.

Namonuito keelt räägib umbes 940 inimest.


Eliittreener

Eliittreener on Eestis alates 2013. aastast treeneri kõrgeim kutsetase.

Eesti Kutsekvalifikatsiooniraamistiku alusel on 2013. aastast Eestis kasutusel 8 treeneri kutsetaset; kolm kõrgemat nendest on vanemtreener, meistertreener ja eliittreener.

Eliittreeneri kutsetaset annab treeneritele Eesti Olümpiakomitees moodustatud EOK treenerite kutsekomisjon.

2016 – Matti Killing, sõudmistreener 2016 – Rein Ottoson, purjetamistreener 2019 – Märt Kermon, korvpallitreener 2019 – Siiri Põlluveer, ujumistreener 2019 – Peeter Vahtra, võrkpallitreener

Kutsekomisjoni antud kutsetase on neile kõigile antud tähtajatu kehtivusajaga.


Meistertreener

Meistertreener on Eestis alates 2013. aastast treeneri kutsetase.

Eesti Kutsekvalifikatsiooniraamistiku alusel on 2013. aastast Eestis kasutusel 8 treeneri kutsetaset; kaks kõrgemat nendest on meistertreener ja eliittreener.

Meistertreeneri kutsetaseme annab treenerile Eesti Olümpiakomitee koostöös spordialaliiduga moodustatud kutsekomisjon.

2019. aasta oktoobri seisuga on Eestis treenerite seas 206 meistertreenerit.

Kutsekomisjoni antud kutsetase on valdavalt ajalise kehtivuspiiranguga (nelja-aastase kehtivusajaga). Vähemal määral on neid treenereid, kellele on antud meistertreeneri kutsetase tähtajatu kehtivusajaga (teiste seas Tatjana Jaanson, Anna Levandi, Henn Põlluste, Jaak Salumets, Jaak Uudmäe, Anatoli Šmigun ja Tõnu Truus).


Digitaalne ühtne turg

Digitaalne ühtne turg (inglise keeles Digital Single Market) on Euroopa ühtse turu poliitika, mis hõlmab digitaalset turundust, e-kaubandust ja telekommunikatsiooni.

Digitaalse ühtse turu mõtte sõnastas 2015. aasta mais Junckeri komisjon. Esialgu vastutas digitaalse ühtse turu eest Euroopa Komisjoni asepresident Andrus Ansip, kuid pärast tema valimist Euroopa Parlamenti vastutas selle eest Junckeri komisjoni liige Maroš Šefčovič.

Digitaalse ühtse turu üks eesmärke oli parandada ettevõtete võimalusi rahvusvahelise kaubanduse rakendamisel Euroopa Liidus. Enne seda müüs ainult 7% väikestest ja keskmise suurusega ettevõtetest riikidevahelisi kaupu või teenuseid.

Junckeri komisjoni eesmärk oli luua selline turg, kus oleks tagatud kaupade, isikute, teenuste, kapitali ja andmete vaba liikumine ning kus Euroopa Liidu kodanikud ja ettevõtjad saaksid sõltumata rahvusest või asukohariigist sujuvalt ja õiglastel tingimustel osta või müüa kaupu ja teenuseid internetist. Samuti sooviti pakkuda uusi võimalusi idufirmadele ja tagada, et pärast digitaalse ühtse turu projekti lõpuleviimist oleks Euroopa maailmas e-majanduse valdkonnas juhtkohal.


Lobri

Lobri on mineraalainete poolvedel toorsegu (lubjakivilobri, savilobri), mida kasutatakse keraamikas ja tsemendi valmistamisel.


Maletreener

Maletreener on sporditreener, maletajaid kutseliselt ette valmistav ja õpetav inimene.

Maletreeneri töö võib hõlmata algajate ettevalmistust, edasijõudnud maletajate treenimist või tippmaletajate abistamist tähtsamate malevõistluste eel ja selle käigus (konkreetsete vastasmängijate partiide analüüsimisel).

Maletreeneri tegevuse eest annab Rahvusvaheline Maleföderatsioon (FIDE) erinevaid nimetusi. Kolm kõrgemat nendest on FIDE instruktor, FIDE treener ja FIDE vanemtreener.


FIDE vanemtreener

FIDE vanemtreener (inglise keeles FIDE Senior Trainer) on males maletreeneri tegevuse eest antav kõrgeim nimetus.

Nimetuse võttis kasutusele Rahvusvaheline Maleföderatsioon (FIDE). Nõuded FIDE vanemtreeneri nimetuse saamiseks on kõrgemad kui FIDE treeneri nimetuse saamiseks. FIDE vanemtreeneri nimetus on eluaegne.

olnud maailmameistri või tiitlipretendendi treener olnud maailmajao individuaalse meistri treener olnud vähemalt kolme juunioride või noorte maailmameistri treener olnud maleolümpial medali võitnud võistkonna treener olnud võistkondlikel maailmameistrivõistlustel kuldmedali võitnud võistkonna treener olnud maailmajao võistkondlikel meistrivõistlustel kuldmedali võitnud võistkonna treener olnud malekooli asutaja-treener, kelle kasvandikest on võrsunud vähemalt kolm rahvusvahelist suurmeistrit või kuus kõrgema järgu maletajat, kes saanud (suurmeistri, rahvusvahelise meistri või naiste suurmeistri) nimetuse.

Lisaks eeltoodule nõutakse FIDE vanemtreeneri kandidaadilt vähemalt ühe võõrkeele valdamist FIDE ametlikest keelte hulgast (araabia, inglise, prantsuse, saksa, hispaania, portugali ja vene keel).


Annika Saarikko

Annika Virpi Irene Saarikko (sündinud 10. novembril 1983 Oripääl) on Soome poliitik, ta kuulub Keskerakonda. Ta oli 10. juulist 2017 kuni 6. juunini 2019 Soome rahvastiku- ja sotsiaalteenuste minister Juha Sipilä valitsuses. 6. juunist 2019 kuni 9. augustini 2019 oli ta Soome teadus- ja kultuuriminister Antti Rinne valitsuses. Alates 27. maist 2021 on ta Soome rahandusminister.

Ta lõpetas aastal 2002 Huittinenis Lauttakylä lütseumi, aastal 2008 kandidaadina pedagoogika alal Turu Ülikooli ja aastal 2013 Turu Ülikooli filosoofia magistrina meediauuringute alal.


Chrysler

Stellantis North America, ametliku nimetusega FCA US, LLC ja varem tuntud kui Chrysler, on suur USA autotootja, mille peakorter asub Michigani osariigis Auburn Hillsis. Chrysler on üks kolmest USA suurest autotootjast General Motorsi ja Ford Motor Company kõrval. Lisaks Chryslerile kuuluvad Stellantis North Americale ka kaubamärgid Dodge, Jeep, Ram, Mopar (autode varuosad ja lisatarvikud) ja SRT (sportautode osakond).

1925. aastal asutas Walter Chrysler Chrysler Corporationi, võttes üle Maxwell Motor Company. Chrysler suurenes kiiresti 1928. aastal, kui omandati veoautotootja Fargo ja Dodge Brothers Company; samal aastal loodi automargid Plymouth ja DeSoto.

Chrysler on tavaliselt olnud kontserni tippmark. Plymouth oli Chrysleri algtaseme mark, mis konkureeris GMi Chevrolet' ja Fordiga; Dodge oli kesktaseme mark sportlikemate autodega, konkureerides peamiselt GMi Chevrolet/Pontiaci ja Fordi/Mercuryga. DeSoto oli kõrgema kesktaseme mark, mis konkureeris peamiselt GMi Oldsmobile/Buicki ja Fordi Mercuryga. Chrysler konkureeris valdavalt GMi Cadillaci ja Fordi Lincolniga. 1955. aastal aga otsustati Chrysleri tippmudelist Imperial luua omaette mark, et konkureerida Cadillaci ja Lincolniga.

1960. aastatel laines ettevõte Euroopasse, loodi Chrysler Euroopa divisjon. 1960. aastal läks ka DeSoto hingusele Chrysleri kontsernisisese poliitika tõttu, kus viis marki (Plymouth, Dodge, DeSoto, Chrysler ja Imperial) omavahel konkureerisid, erinevalt General Motorsist, mille viis marki pretendeerisid erinevatele hinnaklassidele ja sihtgruppidele. Ka Dodge oli tulnud välja oma kõrgema hinnatasemega autoga Custom Royal, mis hakkas lõikama DeSoto turuosasse. Ka Chrysler, teinud järelduse, et kliendid ostnuks parema meelega odavaima Chrysleri kui DeSoto, tuli välja algtaseme mudeliga Newport, mis oli kohe DeSotost palju edukam.

1987. aastal ostis Chrysler American Motors Corporationi, mis tõi Chrysleri alla tulusa Jeepi brändi. 1998. aastal ostis Chrysler Saksamaa autotootja Daimler-Benzi ning ettevõte sai nimeks DaimlerChrysler. 2001. aasta jäi viimaseks ka Plymouthi margile. Alates 1980. aastast olid Plymouthi autod olnud sisuliselt odavamad, kehvema varustustasemega ümbersildistatud (badge-engineered) Dodge'i autod, mistõttu kadus Plymouthi enda identiteet.

2007. aastal loobus Daimler Chryslerist ning uueks nimeks sai Chrysler LLC (2007–2009) ja Chrysler Group LLC (2009–2014). 2014. aastal liideti Chrysler holding-ettevõttega Fiat S.p.A. ning sündis Fiat Chrysler Automobiles (FCA). 2019. aastal teatati soovist liituda Prantsuse autotootjaga Groupe PSA. Liitumine viidi lõpule 2021. aasta jaanuaris ja ettevõtte uueks nimeks sai Stellantis.


Lause (programmeerimine)

Programmid koosnevad lausetest, mis on sarnased loomuliku keele käskiva kõneviisi lausetega. Lausetes annab programmeerija mingi korralduse. Lihtsamate lausete puhul on lauseks üks rida koodi ning kui programm käivitada täidab programm laused sellises järjekorras, nagu need on programmitekstis esitatud. Nagu ka loomulikus keeles moodustatakse laused omakorda sõnadest ja fraasidest. Ka programmides pannakse laused kokku väiksematest keele elementidest, millest kõige olulisemad on avaldised.

Näiteid lihtsatest lausetest Pythonis

Enamikus programmeerimiskeeltes nimetatakse kõiki vaadeldavaid programmikonstruktsioone liitlauseteks, kuna nende kehad koosnevad teistest suvalist liiki lausetest. Näiteks saab kasutada tingimuslause kehas lisaks lihtlausele ka korduslauset, mille kehas on omakorda kasutatud tingimuslauset, mille kehas on veel üks tingimuslause jne.

Pythoni liitlausete näiteid


Kullassepakunst

Kullassepakunst on tarbekunsti haru, mis tegeleb väärismetallide kulla, hõbeda ja plaatina ning nende sulamite kunstilise töötlemisega ning nende kujundamisega eheteks, ilu- ning tarbeesemeteks.

Mõni allikas käsitleb kullassepakunsti ja juveliirikunsti sünonüümsetena.

Eesti kullassepakunst kujunes välja keskajal saksa eeskujudel ning sai hiljem, barokkstiili perioodil, kui Eesti oli Rootsi kuningriigi provints, ka Rootsi-poolseid mõjutusi. 15.–18. sajandil oli see tarbekunstiala Eestis nii kunstiliselt kui tehniliselt euroopalikul tasemel.


Valamine

Valamine ehk valu on üks vanimaid skulptuuri- ja metallehistöötehnikaid, mis võimaldab luua mitu identset koopiat. Valamist kasutatakse esemete valmistamiseks ka keraamikas.


Glüptoteek

Glüptoteek (kreeka keeles γλυπτός glyptós 'välja lõigatud' ja θήκη thḗkē 'mahuti', 'kast') on kivilõikes kunstiteoste (gemmide) ja skulptuuride kogu. Alates 19. sajandist, kui Baieri hertsog Ludwig I laskis 1816.–1830. aastatel ehitada Müncheni antiikskulptuuride muuseumi nimega Glyptothek, käibib nimetus ka kivilõike- ja skulptuurikogu hoidmise ruumi kohta. Peale Müncheni muuseumi kannavad glüptoteegi nime ka Kopenhaagenis asuv kunstimuuseum Ny Carlsberg Glyptotek, Ateenas asuv Rahvuslik Glüptoteek (Εθνική Γλυπτοθήκη) ja Zagrebi Gliptoteka Hrvatske akademije znanosti i umjetnosti (Horvaatia kunstiakadeemia glüptoteek)


Sodwana laht

Sodwana laht (inglise Sodwana Bay, afrikaani Sodwanabaai) on laht India ookeani ääres KwaZulu-Natali provintsis Lõuna-Aafrika Vabariigis.

Laht asub Maputalandi merekaitsealal ja piirneb rannikul iSimangaliso märgalapargiga.

Sodwana lahe riffides on registreeritud üle 1200 liigi. Suure elurikkuse tõttu on Sodwana laht Lõuna-Aafrika Vabariigi populaarseim snorgeldamis- ja sukeldumiskoht. Lahes muudavad ujumise ohtlikuks rannikul elutsevad haid.

Sodwana lahest Mosambiigi piirini on linnulennult 80 kilomeetrit.


Adnan Menderes

Adnan Menderes (1899 Koçarlı – 17. september 1960 İmralı saar) oli Türgi poliitik. Ta oli aastatel 1950–1960 Türgi peaminister. Ta kukutati 27. mail 1960 sõjaväelise riigipöörde tulemusel.

Ta on hariduse poolest jurist, ta on lõpetanud Ankara Ülikooli juures oleva õigusteaduse kooli.


Mait Mölder

Mait Mölder (sündinud 14. oktoobril 1976 Võrumaal) on eesti luterlik vaimulik. Ta töötab Rõuge Maarja koguduse õpetajana.


Krimi keel

Krimi keel on Sierra Leones räägitav keel, mis kuulub Atlandi keelkonda.

Krimi keel on kriitiliselt ohustatud, 2006. aasta andmetel rääkis seda alla 100 inimese.


Avariipoi

Avariipoi (inglise keeles emergency position-indicating radiobeacon, lühend EPIRB) on liikuva side raadiosaatja, mis on ette nähtud otsimis- ja päästetööde võimaldamiseks.

Avariipoid on laevadel kaasaveetavad hädaolukorra raadiosaatjad. Laeva uppumisel raadiomajakas aktiveerub ja edastab raadiosignaali, mille võtab vastu otsingu- ja päästesatelliit (search and rescue satellite, lühend SARSAT), et laeva leida. Avariipoid edastavad raadiosignaali rahvusvahelisel SARSAT-i sagedusel 406 MHz, mõned avariipoid edastavad ka väikese võimsusega hoiatussignaali sagedusel 121,5 MHz.


Vikipeedia:Teadusfoto 2019

Teadusfoto 2019 oli 1. novembrist kuni 15. detsembrini toimunud teadusfotode konkurss, mida korraldas Wikimedia Eesti ning mille eesmärgiks on populariseerida teaduse tegemist ja jäädvustamist. See on osa ülemaailmsest teadusfotode võistlusest.

Eestist saadeti rahvusvahelisse finaali järgnevad failid.


Sada ja Seened

Sada ja Seened on Eesti kahemehe ansambel, mille asutasid 2005. aastal Aivo Sadam ja Tanel Bergmann. Peamiselt esitab ansambel rütmikaid kavereid tuntud hittidest, aga ka omaloomingut. Aastal 2018 jõudis Sada ja Seened muusikasaate "Rahvabänd" teise hooaja finaali, kus pidi alla vanduma Nedsaja küla bändile. saavutades hooaja kokkuvõttes teise koha. Samal aastal ilmus ansambli esikalbum "Nii kuum".


BALTSO

BALTSO (inglise keeles Baltic Transmission System Operators) oli organisatsioon, mis asutati 30. märtsil 2006 eesmärgiga edendada ülekandesüsteemide süsteemihaldurite vahelist koostööd ja koordineerida energiasüsteemide paralleelset toimimist Baltimaades – Eestis, Lätis ja Leedus. Teisteks ülesanneteks on veel ülekandesüsteemide võrgukoodeksi ja kõrgepinge (330 kV) elektrivõrkude disain, arendamine ja koordineerimine.


Jaan Mikk

Jaan Mikk (sündinud 19. detsembril 1939) on eesti haridusteadlane, Tartu Ülikooli emeriitprofessor.

Ta lõpetas 1964. aastal Tartu Riikliku Ülikooli füüsika-matemaatikateaduskonna füüsika erialal ning astus 1967. aastal pedagoogikakateedris aspirantuuri, mille lõpetas 1970 pedagoogika teaduste kandidaadi kraadiga, teemaks õppeteksti mõistetavus. 1983. aastal sai NSV Liidu Pedagoogikateaduste Akadeemia üldpedagoogika instituudi juures pedagoogikadoktori kraadi samateemalise väitekirjaga.

Aastatel 1970–2005 töötas Tartu Ülikoolis sotsiaal- ja haridusteaduskonnas, sai 1983. aastal professoriks ja 2005. aastal emeriitprofessoriks.


Satori

Satori (jaapani keeles 悟り, tuletatud verbist satoru, 'mõistma', 'aru saama') on kesksemaid zen'i mõisteid, mis tähistab mõistmise, teadvuse avanemise, virgumise kogemust. Sellele lähedane mõiste on kenshō, mis võib tähendada vaid lühiajalist selguse kogemust.

Satorile lähedane hiinakeelne mõiste on 悟 wu.

Satori kogemus on sageli ootamatu ja iseeneslik, kuid enamasti eelneb sellele lühema- või pikemaajaline harjutamine. Jaapani zen-budismi rinzai koolkonnas rõhutatakse äkilist virgumist läbi satori või kensho, sōtō koolkonnas aga peetakse oluliseks pikaajalist praktikat, et jõuda lõpliku ja täieliku virgumiseni.

Satori ei ole lõplik seisund, vaid pigem mingi harjutusetapi vahetulemus, mille kogemust peab edasise harjutamisega süvendama; ühtlasi on see ka õpilase edasijõudmise taseme märk. Sellepärast räägitakse eri taseme satoritest.


STS-91

STS-91 oli NASA Space Shuttle'i programmi missioon ja viimane süstikumissioon, mis külastas Miri kosmosejaama.

Missioon kestis 2. juunist 12. juunini 1998 ja selle sooritas kosmosesüstik Discovery.


Eesti kõrgalpinism

Eesti kõrgalpinism on Eesti alpinistide mägironimine üle 6000 meetri kõrguste mägede tippu.

Eesti kõrgalpinismi alguseks võib lugeda 1960. aastat, kui rühm eesti alpiniste võttis ette Peeter Varepi juhtimisel mägiekspeditsiooni Pamiiri mäestikus kuuetuhandelise mäe tippu (vallutati Estonia tipp).


Apex Legends

"Apex Legends" on Respawn Entertainmenti välja töötatud ja ajakirja Electronic Arts avaldatud tasuta lahingumäng. See anti välja Microsofti Windowsi, PlayStation 4 ja Xbox One jaoks 4. veebruaril 2019 ilma mingi turunduskampaaniata.

"Apex Legendsis" on ühendatud mitmesuguste videomängude elemente, sealhulgas Respawni enda "Titanfalli" sarja, lahing-royale-mängud, klassipõhised laskurid ja arenevate narratiividega mängijad. Igas voorus sõidab umbes 60 mängijat kolmest meeskonnast saarele, kus üks mängija saab kontrollida, kus nende meeskond maandub. Seejärel peavad meeskonnad teiste mängijate vastu võitlemiseks relvi ja varustust otsima. Selle aja jooksul vähendatakse mänguala järk-järgult, kuni järele jääb ainult üks meeskond, kes mängu võidab.

Mängu hakati välja töötama 2016. aasta lõpus ja 2017. aasta alguses, ehkki projekt jäi saladuseks kuni selle käivitamiseni. Mängu ilmumine 2019. aastal tuli üllatusena.

"Apex Legends" sai positiivseid ülevaateid kriitikutelt, kes kiitsid selle mängulusti, progressioonisüsteemi ja erinevate žanrite elementide ühtesulamist. Mõni pidas seda eelmisel aastal tohutu populaarsuse saavutanud sarnase mängu "Fortnite Battle Royale" vääriliseks konkurendiks. Esimese nädala lõpuks ületas mäng rohkem kui 25 miljonit mängijat ja esimese kuu jooksul 50 miljonit mängijat.


FIDE auliige

FIDE auliige (inglise keeles FIDE Honorary Member) on Rahvusvahelise Maleföderatsiooni (FIDE) antav tunnustus (auliige).

Esimene auliige nimetati 1928. aastal.

2019. aasta oktoobri seisuga on auliikmeks saanud 95 maletegelast, sealhulgas kaks eksmaailmameistrit (Max Euwe ja Nona Gaphrindašvili). Endistest FIDE presidentidest on auliikmeks valimise pälvinud vaid Max Euwe ja Friðrik Ólafsson.


Elisabeta Polihroniade

Elisabeta Polihroniade (neiupõlvenimega Elisabeta Ionescu; 24. aprill 1935 Bukarest – 23. jaanuar 2016) oli rumeenia maletaja ja malekohtunik, naiste suurmeister (1982), rahvusvaheline arbiiter (1986).

Polihroniade on seitsmekordne Rumeenia naiste malemeister (1966, 1970–1972, 1975–1977).

Polihroniade mängis Rumeenia naiskonna koosseisus 10 naiste maleolümpial (1966–1974, 1978–1988). Ta võitis koos naiskonnaga neli hõbemedalit (1966, 1972, 1974, 1982) ja kaks pronksmedalit (1984, 1986). 1976. aastal Haifas toimunud maleolümpiat Rumeenia poliitilistel põhjustel boikoteeris.

Ta sai FIDE-lt 1960. aastal naiste rahvusvahelise meistri ja 1982. aastal naiste suurmeistri nimetuse. Ta tegutses ka malekohtunikuna. Sai FIDE-lt 1986. aastal rahvusvahelise arbiitri nimetuse.


Thamaz Gelašvili

Thamaz Gelašvili (gruusia keeles თამაზ გელაშვილი; sündinud 8. aprillil 1978) on gruusia maletaja, rahvusvaheline suurmeister (1999).

Gelašvili sai suurmeistriks 21-aastaselt 1999. aastal. 2000. aastal tuli ta Gruusia malemeistriks. Ta võitis kahel korral Ateenas Akropolise rahvusvahelise turniiri (1997, 2006).

Ta on Gruusia võistkonna koosseisus mänginud kolmel maleolümpial (2000, 2002, 2006).


Paweł Czarnota

Paweł Czarnota (sündinud 14. mail 1988 Olkuszis) on poola maletaja, rahvusvaheline suurmeister (2006).

Czarnota tuli 2005. aastal Herceg Novis Euroopa noortemeistriks U18-vanuseastmes. Suurmeistriks sai ta 18-aastaselt 2006. aastal. Kaks aastat varem oli ta saanud FIDE-lt rahvusvahelise meistri nimetuse. Ta tuli 2006. aastal Poola meistrivõistlustel kuuendaks ja sai Kuşadasıs toimunud Euroopa meistrivõistlustel 18. koha. Samal aastal arvati ta Poola võistkonna koosseisu esinemaks maleolümpial Torinos.

Czarnota lõpetas 2013. aastal Sileesia Ülikooli Katowices õigusteaduse magistri kraadiga.


Emilio Córdova

Emilio Arturo Córdova Daza (sündinud 8. juulil 1991 Limas) on Peruu maletaja, rahvusvaheline suurmeister (2008).

Córdova sai suurmeistriks 17-aastaselt 2008. aastal. Kolm aastat varem oli ta FIDE-lt saanud rahvusvahelise meistri nimetuse. Ta on 2005. aasta Peruu malemeister. 2016. aastal tuli ta San Salvadoris Ameerika maailmajao malemeistriks.

Ta on mänginud Peruu võistkonna koosseisus kuuel maleolümpial (2004, 2006, 2010, 2014–2018).


Aryan Chopra

Aryan Chopra (sündinud 10. detsembril 2001 New Delhis) on India maletaja, rahvusvaheline suurmeister (2017).

Chopra sai suurmeistriks 15-aastaselt märtsis 2017 (nõutud 3. normi täitmisel oli ta 14 aastat ja 7 kuud vana). Kaks aastat varem (2015) oli ta FIDE-lt saanud rahvusvahelise meistri nimetuse.

Juunis 2019 mängis ta Aasia meistrivõistlustel Hebeis Xingtais, kus jäi võitjast Lê Quang Liêmist maha 2 punkti (kogus 5 punkti 9 voorust). Selle tulemusega jagas Chopra 20.–30. kohta.


Ferenc Berkes

Ferenc Berkes (sündinud 8. augustil 1985 Bajas) on ungari maletaja, rahvusvaheline suurmeister (2002).

Berkes sai suurmeistriks 17-aastaselt 2002. aastal. Aasta varem oli ta saanud FIDE-lt rahvusvahelise meistri nimetuse. 2002. aastal tuli ta Irákleios noorte maailmameistriks U18-vanuseastmes. 2005. aastal İstanbulis võitis ta juunioride maailmameistrivõistlustel hõbemedali.

Ta on 8-kordne Ungari malemeister (2004, 2007, 2010, 2012–2014, 2016, 2018). 2011. aastal pääses ta Hantõ-Mansiiskis peetud maailma karikaturniirile, kus ta võitis avaringis Sandro Marecot, kuid teises ringis kaotas Zahhar Jefõmenkole.

2019. aastal tuli Berkes Euroopa meistrivõistlustel viiendaks ja pääses 2019. aastal maailma karikaturniirile, kus aga avaringist edasi ei saanud.

Ta on mänginud Ungari võistkonna koosseisus kuuel maleolümpial sealhulgas 2006. aastal (võistkondlik viies koht) ja 2010. aastal (võistkondlik neljas koht).


SN 1054

SN 1054 oli supernoova, mida esmakordselt vaadeldi 4. juulil 1054 ning oli nähtav umbes kaks aastat.

Supernoovat kirjeldasid Hiina, Jaapani ja Iraagi astronoomid.

Supernoova jäänus, mis koosneb plahvatusest üle jäänud ainest, on tänapäeval tuntud kui Krabi udukogu. Krabi udukogu on üsna hele, mistõttu on see amatöörastronoomide jaoks lihtsasti leitav. 1758. aastal otsis Prantsuse astronoom Charles Messier Halley komeeti ning pidas Krabi udukogu ekslikult komeediks, kuna polnud selle olemasolust teadlik. See motiveeris Messieri koostama Messier' kataloogi.


Michael Basman

Michael John Basman (16. märts 1946 London – 26. oktoober 2022) oli armeenia juurtega inglise maletaja ja maleliteraat, rahvusvaheline meister (1980).

Basman jagas 1966/1967 aastavahetusel peetud Hastingsi rahvusvahelisel turniiril 3.–5. kohta. Ta mängis Inglismaa võistkonna koosseisus 1968. aastal Luganos peetud maleolümpial. 1973. aastal jagas ta Briti meistrivõistlustel 1.–2. kohta, kuid kaotus järelmatšis jättis ta teiseks.


François Fargère

François Fargère (sündinud 1. septembril 1985 Saint-Rémys) on prantsuse maletaja, rahvusvaheline suurmeister (2009).

Fargère tuli 1999. aastal Prantsusmaa noortemeistriks U14-vanuseastmes. Ta sai 2009. aastal FIDE-lt rahvusvahelise meistri nimetuse. Suurmeistriks sai ta 24-aastaselt samal aastal.

2010. aastal võitis ta Dierenis Hollandi lahtised meistrivõistlused.

Fargère mängis 2010. aastal Prantsusmaa võistkonna koosseisus Mitropa karikavõistlustel.


Kohtusüsteem Mandri-Euroopalikus õigussüsteemis

Mandri-Euroopa õigussüsteem (ingl Continental European legal culture) on õigussüsteem (seadusõigus), mille kesksel kohal on seadused ja õigusaktid ning õigus on riigi loodud.


Ville Skinnari

Ville Tapio Skinnari (sündinud 21. veebruaril 1974 Lahtis) on Soome poliitik ja endine jäähokimängija; ta on Soome Sotsiaaldemokraatliku Partei liige. Ta on aastast 2015 Eduskunna liige Ta oli 6. juunist 2019 kuni 20. juunini 2023 Soome väliskaubandus- ja arenguminister.


Notari ametitoiming

Notari ametitoimingud (ingl notarial acts) on tõestamistoimingud, õigusabi andmine ja muud notariaaltoimingud.

Notari ametitoimingud on üks osa notari ametitegevusest ning teine osa on notari ametiteenused (ingl notarial services). Ametitoimingute käigus koostab notar dokumendid, mis kuuluvad riigile ning nende tegemine on notarile kohustuslik erinevalt ametiteenustest. Ametitoimingud jagunevad tõestamisseaduse kohaselt täistõestuseks (tõestamiseks) ja lihttõestuseks (kinnitamiseks). Nende kohta käiv reeglistik on reguleeritud tõestamisseaduses (edaspidi TõS).


Õiguskaitsevahend

Õiguskaitsevahend (inglise keeles legal remedy) on lepingust või seadusest tulenev võlausaldaja võimalus kõrvaldada või hoida ära negatiivsed tagajärjed, mis tekivad võlgniku kohustuse rikkumisel. Õiguskaitsevahendite kasutamise võimalus on isikule kuuluv subjektiivne õigus. Õiguskaitsevahendite kasutamine on relatiivse õiguse teostamine, mis tähendab õigustatud poole õigust kasutada õiguskaitsevahendeid kindlaks määratud isiku suhtes. Õiguskaitsevahendite kohaldamisel tekkivad nõuded on teisesed ehk sekundaarnõuded, sest need tulenevad võlasuhte rikkumise tagajärjel seadusest.

Õiguskaitsevahendid jagunevad nõueteks ja kujundusõigusteks. Nõue on õigussuhte poole õigus nõuda teiselt poolelt mingi teo tegemist või teost hoidumist. Kujundusõigus on õigussuhte poole õigus teise poole nõusolekust sõltumata õigussuhte sisu muuta või õigussuhe lõpetada.

Õiguskaitsevahendite kasutamist reguleerib eelkõige võlaõigusseadus (VÕS), aga ka tsiviilseadustiku üldosa seadus (TsÜS) ja asjaõigusseadus (AÕS).


Juhuvalikuga katse

Juhuvalikuga katse (inglise randomized experiment) on teaduseksperiment, mille osalised on valitud juhuslikult.


Haldusmenetlus

Haldusmenetlus (ingl administrative proceeding) on haldusorgani tegevus haldusakti või määruse andmisel, halduslepingu sõlmimisel või toimingu sooritamisel. Haldusmenetluse peamine eesmärk on kodanike kaitse riigi omavoli eest, mille tõttu on haldusmenetlus vaid see osa riigi tegevusest, mis riigi kodanikke reaalselt puudutab. Haldusmenetlus on näiteks avaliku teenistuse raames antavad käskkirjad ametnike teenistusse võtmisest või nende palkade määramisest, kuid haldusmenetluseks ei saa lugeda asutustesisest asjaajamist ehk ülemuste käske alluvatele.


Pink Floyd – The Wall

"Pink Floyd – The Wall" on Suurbritannia ansambli Pink Floyd albumi "The Wall" (1979) põhjal 1982. aastal valminud ühiskonnakriitiline muusikafilm, mis kasutab nii lavastatud, dokumentaalseid kui ka animeeritud kaadreid.


Riigikohtu põhiseaduslikkuse järelevalve kolleegium

Riigikohtu põhiseaduslikkuse järelevalve kolleegium (ingl Constitutional Review Chamber of the Supreme Court) on haldus-, kriminaal- ja tsiviilkolleegiumite kõrval neljas Riigikohtu kolleegium. Selles kontrollitakse, kas õigustloovad aktid ja välislepingud on vastavuses Eesti Vabariigi põhiseadusega. Põhiseaduslikkuse järelevalve kohtuasju lahendatakse ka Riigikohtu üldkogu istungil.

Erinevalt kolmest teisest kolleegiumist ei ole põhiseaduslikkuse järelevalve kolleegiumil eraldi esimeest, vaid kolleegiumi tööd juhib Riigikohtu esimees, kelleks on alates 2019. aasta veebruarist Villu Kõve. Põhiseaduslikkuse järelevalve kohtu pädevus, kohtusse pöördumine ja kohtumenetluse kord sätestatakse põhiseaduslikkuse järelevalve kohtumenetluse seadusega.


2004. aasta ujumise Euroopa meistrivõistlused

2004. aasta ujumise Euroopa meistrivõistlused toimusid 5. kuni 16. maini Hispaanias, Madridis, linna kaguosas asuvas ujumiskeskuses M-86..

27. korda peetud Euroopa meistrivõistlustel võisteldi ujumises (pikk rada), avaveeujumises, vettehüpetes ja kujundujumises. Kuna võistlused toimusid vähem kui kolm kuud enne Kreekas Ateenas toimuvaid suveolümpiamänge, kasutasid osalenud riigid seda võistlust olümpiamängude kvalifikatsioonivõistlusena.

Esmakordselt võitis Ukraina kõige rohkem kuldmedaleid, kuid medalite koguarvult ületasid teda Venemaa ja Itaalia.


Tektiteegi keel

Tektiteegi keel ehk teko keel on maaja keelkonna kitše-mami (idamaaja) rühma kuuluv keel, mida räägivad tektiteegid Guatemalas Huehuetenango departemangus ja sellega piirneval alal Mehhikos Chiapases.

Tektiteegi keel on ohustatud, seda räägib umbes 5900 inimest.


Leonti (Kretšetov)

Leonti (kodanikunimega Leonid Kuzmitš Kretšetov; 1912 Jekaterinburg – 9. detsember 1996) oli Vene vanausu vaimulik, Permi piiskop aastail 1977–1988 ja uuesti enne surma 1996.

Kuni pensionile jäämiseni 1972. aastal oli ta tööline, seejärel preester Vankovo külas Permi oblastis. 7. juulil 1977 pühitseti ta Permi piiskopiks. Lahkus 1988. aastal vastuolu tõttu kiriku juhtkonnaga, pühitses 1991 ametisse kaks gruusia vanausu piiskoppi, kuid kahetses ja ennistati ametisse veebruaris 1996.


Euroopa noorte meistrivõistlused males

Euroopa noorte meistrivõistlused males (inglise keeles European Youth Chess Championship) on kuni 18-aastaste noormaletajate Euroopa meistrivõistluste turniir males. Võitjast saab Euroopa noortemeister.

EM-e peetakse Euroopa Maleliidu (ECU) egiidi all alates 1991. aastast. Esialgu selgitati Euroopa noortemeistreid neljas vanuseastmes (U10, U12, U14 ja U16). 1994. aastast lisandus U18- ja 2007. aastast U8-vanuseaste.

Mängitakse Šveitsi süsteemis.


Sanan Sjugirov

Sanan Vjatšeslavovitš Sjugirov (vene keeles Санан Вячеславович Сюгиров; sündinud 31. jaanuaril 1993 Elistas) on kalmõki maletaja, rahvusvaheline suurmeister (2009).

Sjugirov sai suurmeistriks 16-aastaselt 2009. aastal. Kolm aastat varem oli ta FIDE-lt saanud rahvusvahelise meistri nimetuse. 2010. aastal tuli ta Chotowas juunioride maailmameistrivõistlusel teiseks. 2018. aastal võitis Sjugirov pronksmedali Euroopa meistrivõistlustel.

Kiirmales võitis Sjugirov 2011. aastal Varssavis Euroopa meistrivõistlustel hõbemedali. 2012. aastal anti talle Venemaa suurmeistri nimetus.


Axel Smith

Axel Smith (sündinud 27. juunil 1986 Ystadis) on Rootsi maletaja, rahvusvaheline suurmeister (2016).

Smith tuli 2006. aastal Rootsi juunioride malemeistriks. Ta sai FIDE-lt rahvusvahelise meistri nimetuse 2008. aastal. Suurmeistriks sai Smith 30-aastaselt 2016. aastal.

2012. aastal võitis ta Falunis Rootsi meistrivõistlustel pronksmedali ja tuli 2013. aastal Køges tuli Põhjamaade malemeistriks.

Smith on mänginud Rootsi võistkonna koosseisus kahel maleolümpial (2012, 2016).


Jan-Krzysztof Duda

Jan-Krzysztof Duda (sündinud 26. aprillil 1998 Krakówis) on poola maletaja, rahvusvaheline suurmeister (2013).

Duda tuli 2008. aastal Vũng Tàus noorte maailmameistriks U10- ja 2012. aastal Prahas Euroopa noortemeistriks U14-vanuseastmes. Suurmeistriks sai ta 15-aastaselt 2013. aastal. Aasta varem oli ta FIDE-lt saanud rahvusvahelise meistri nimetuse. Ta on 2018. aasta Poola malemeister.

Duda pääses FIDE presidendi nominatsiooni kaudu mängima augustis-septembris 2013 Tromsøs peetud maailma karikaturniirile, kus kaotas avaringis Vassõl Ivantšukile. 2015. aastal jagas ta Hantõ-Mansiiskis juunioride maailmameistrivõistlustel esikohta (lisamatš jättis ta teiseks). 2017. aastal maailma karikal Thbilisis kaotas ta teises ringis Ivantšukile. 2019. aastal maailma karikal Hantõ-Mansiiskis mängis ta edukamalt – pääses võiduga kolmandas ringis Dmitri Andreikini üle kaheksandikfinaali, kus aga kaotas Jeffery Xiongile. Tänu kõrgele ELO-reitngule pääses ta 2019. aastal mängima FIDE Grand Prix' sarja, kus juulis Riias toimunud turniiril võitis avaringis Peter Svidlerit, kuid veerandfinaalis kaotas Şəhriyar Məmmədyarovile.


Jeffery Xiong

Jeffery Xiong (sündinud 30. oktoobril 2000 Planos) on ameerika maletaja, rahvusvaheline suurmeister (2015).

Xiong sai suurmeistriks 15-aastaselt 2015. aastal. Aasta varem oli ta FIDE-lt saanud rahvusvahelise meistri nimetuse. 2016. aastal tuli ta Bhubaneswaris juunioride maailmameistriks ja kvalifitseerus 2017. aastal Thbilisis peetud maailma karikaturniirile (128 osavõtjat, nokautsüsteem). Avaringis sai ta vastaseks Euroopa eksmeistri Aleksandr Motõljovi, kellele kaotas tulemusega ½:1½.

USA meistrivõistlustel tuli Xiong 2016. aastal Saint Louises kuuendaks.

2019. aastal maailma karikaturniiril Hantõ-Mansiiskis sai Xiong turniiritabelis 31. asetuse. Avaringis võitis ta Venemaa eksmeistrit Igor Lõssõid, teises ringis Aasia meistrivõistluste medalisti Amin Tabatabaeid, kolmandas ringis Anish Girit ja kaheksandikfinaalis Jan-Krzysztof Dudat. Veerandfinaalis Xiong kaotas Teymur Rəcəbovile.

Maleturniiril FIDE Grand Swiss 2019 sai Xiong 30. koha.


Marta Litõnska

Marta Ivanivna Litõnska (sünninimi Marta Šul; ukraina keeles Марта Іванівна Літинська; vene keeles Марта Ивановна Литинская Marta Ivanovna Litinskaja; sündinud 25. märtsil 1949 Lvivis) on ukraina maletaja, naiste suurmeister (1976).

Litõnska on kahekordne Ukraina naiste malemeister (1977, 1995). NSV Liidu naiste meistrivõistlustel võitis ta kuldmedali (1972) ja viis hõbemedalit (1971, 1973, 1974, 1982, 1985).

Litõnska sai FIDE-lt 1972. aastal rahvusvahelise meistri ja 1976. aastal naiste suurmeistri nimetuse.


Kaimar Karu

Kaimar Karu (sündinud 30. juunil 1980) on Eesti ettevõtja, 7. novembrist 2019 kuni 20. aprillini 2020 Eesti väliskaubandus- ja infotehnoloogiaminister.

Tal on teadusmagistrikraad filosoofias Tartu Ülikoolist.

Ta oli alates 2019. aasta septembrist Hariduse Infotehnoloogia Sihtasutuse nõukogu Rahandusministeeriumi nimetatud liige.

Karu on töötanud IT-sektoris eri ametikohtadel üle 20 aasta.


Jakob Vang Glud

Jakob Vang Glud (sündinud 6. aprillil 1988) on taani maletaja, rahvusvaheline suurmeister (2014).

FIDE andis talle 2006. aastal rahvusvahelise meistri nimetuse. Suurmeistriks sai ta 26-aastaselt 2014. aastal.

Glud on mänginud Taani võistkonna koosseisus kuuel maleolümpial (2008–2018). 2018. aastal maleolümpial Bathumis mängides esimesel laual kogus ta 7 punkti 9-st.


Alireza Firouzja

Alireza Firouzja (pärsia keeles علیرضا فیروزجا; hääldus [æliːɾezɑː fiːɾuːzˈdʒɑː]; sündinud 18. juunil 2003 Bābolis) on Iraani päritolu Prantsusmaa maletaja, rahvusvaheline suurmeister (2018).

Firouzja tuli 2015. aastal Aasia noortemeistriks U12-vanuseastmes. Suurmeistriks sai ta 14-aastaselt 2018. aastal. Kaks aastat varem oli ta FIDE-lt saanud rahvusvahelise meistri nimetuse. Ta on kahekordne Iraani malemeister (2016, 2019).

Veebruaris 2018 tuli ta Moskvas Aerofloti rahvusvahelisel turniiril neljandaks. Juunis 2019 Xingtais tuli Firouzja Aasia meistrivõistlustel kuuendaks ja kvalifitseerus 2019. aastal Hantõ-Mansiiskis peetud maailma karikaturniirile. Seal võitis ta teises ringis Daniil Dubovi, kuid kaotas kolmandas ringis Ding Lirenile.

Firouzja on mänginud kahel maleolümpial (2016, 2018). Märtsis 2019 Astanas sai ta Iraani võistkonna koosseisus võistkondlikel maailmameistrivõistlustel kuuenda koha.

Kiirmales saavutas ta 2018. aastal Peterburis toimunud maailmameistrivõistlustel kuuenda koha.

2021. aastast on ta Prantsusmaa kodanik ja esindab Prantsusmaad.


Ürgbuda

Ürgbuda (sanskriti keeles ādibuddha; tiibeti keeles dang po'i sangs rgyas, thog ma'i sangs rgyas; hiina keeles 阿提佛陀 atifotuo; jaapani keeles ateibutsu) on hilises mahajaanas ja vadžrajaanas sümbolmõiste, mis tähistab buda alati ja igavesti virgunud aspekti.

Tiibeti budismis peetakse ürgbudaks tavaliselt Samantabhadrat või Vadžradharat, hiina ja jaapani traditsioonis sagedamini Vairotšanat.


Vadžradhara

Vadžradhara ehk vajradhara (sanskriti keeles वज्रधर 'vadžrahoidja'; tiibeti keeles rdo rje 'chang) on vadžrajaana mütoloogias buda, kes sümboliseerib kahesuse ületamist ja tõelise virgumise vahetut alust.

Tiibeti budismis peetakse teda ürgbudaks.

Ikonograafias istub tumesinise kehaga Vadžradhara ristijalu kas üksi või koos oma pradžnja Pradžnjāpāramitāga ning hoiab paremas käes vadžrat ja vasemas käes kellukest.

Vadžrajaanas usutakse, et kõrgele tasemele jõudnud joogi võib saada õpetusi ja juhiseid otse Vadžradharalt. Näiteks olevat india mahasiddha Tilopa saanud temalt mahāmudrā õpetuse.


Vallo Toomla

Vallo Toomla (sündinud 8. aprillil 1983) on eesti filmirežissöör.

Ta on õppinud Tartu Ülikoolis teoloogiat ning mänginud Tartu Üliõpilasteatris.

Aastatel 2008–2012 õppis ta filmirežiid Balti Filmi- ja Meediakoolis, ta on Jüri Sillarti õpilane.

Vallo Toomla esimene tudengifilm "Koolja" (2009) valiti Pimedate Ööde Filmifestivali alafestivali Sleepwalkers programmi ja võitis auhinna Eesti parima lühifilmi eest. Tema tudengifilme on näidatud Eesti Rahvusringhäälingus ning lühifilm "Saatana Vodevill" (2010) linastus ka Eesti kinodes.

2013. aastal valmis tal filmistuudios Nukufilm animafilm "Limonaadi lugu". Oma täispika mängufilmidebüüdi tegi filmiga "Teesklejad", mis esilinastus 2016. aastal San Sebastiani rahvusvahelisel filmifestivalil. 2019. aastal valmis tal dokumentaalfilm "Marju Lepajõe. Päevade sõnad" – portreefilm religiooniloolasest, klassikalisest filoloogist ning tõlkijast, Tartu ülikooli õppejõust Marju Lepajõest.


John Kulasalu

John Kulasalu (sündinud 14. juunil 1956 Perthis, Lääne-Austraalias) on Austraalia endine ujuja, päritolult eestlane.

Ta lõpetas 1973. aastal Perthis kolledži. Omandas hiljem õpetaja kutse.

Alustas ujumistreeninguid 8-aastaselt, püstitas 12-aastaselt Lääne-Austraalia ujumisrekordeid ja tuli 1972. aastal Austraalia noortemeistriks. Oli 200 m vabaujumises 1974. aastal Austraalia meister. Tuli Austraalia meistrivõistlustel hõbedale 200 m vabaujumises (1973) ja pronksile 400 m vabaujumises (1973–1974).

Kuulus aastatel 1973–1974 Austraalia koondisse. Sai maailmameistrivõistlustel 1973. aastal (Belgrad, Jugoslaavia) 4 × 200 m vabaujumises Austraalia teatemeeskonnas hõbeda.

Briti Rahvaste Ühenduse mängudel 1974. aastal (Christchurch, Uus-Meremaa) võitis ta 400 m vabaujumises ja Austraalia teatemeeskonnas ka 4 × 200 m teateujumises kuldmedali.


Eesti NSV advokaatide kolleegium

Eesti NSV Advokaatide Kolleegium (Eesti Nõukogude Sotsialistliku Vabariigi Advokaatide Kolleegium; vene keeles Эстонская Советская Социалистическая Республика коллегия адвокатов; aastatel 1953–1961 Eesti NSV Advokatuur) oli Eesti NSV-s 29. oktoobril 1940 asutatud advokaatide kutseühendus, mis korraldas õigusteenuse osutamist avalikes ja erahuvides ning kaitses advokaatide kutseõigusi.


2019. aasta Pakistani reisirongi tulekahju

2019. aasta Pakistani reisirongi tulekahju leidis aset 31. oktoobril 2019, kui Karachist Rawalpindi poole teel olnud Pakistan Railwaysi reisirong süttis põlema. Õnnetuses kaotas elu vähemalt 75 inimest. Põleng võis alguse saada matkapriimusest, mida reegleid rikkudes kasutati rongis toidu valmistamiseks. Tegu on Pakistani ohvriterohkeima rongiõnnetusega pärast 2005. aastal aset leidnud Ghotki rongikokkupõrget, mis nõudis rohkem kui saja inimese elu.


Vadžrasattva

Vadžrasattva (sanskriti keeles vajrasattva 'vadžraolend'; tiibeti keeles rdo rje sems dpa') on vadžrajaanas tähtsamaid budasid ja idameid, meele puhtuse ja meeleplekkidest vabanemise sümbol. Mõnikord samastatakse Vadžrasattva Vadžradharaga.

Vadžrasattva kehastab üheaegselt kõiki dhjaanibuddhasid; tema valge värvus sümboliseerib nende värvuste sulamit.

Ikonograafias kujutatakse teda ristijalu istumas, vadžrat hoidev parem käsi südame kohal ja kellukest hoidev vasak käsi süles; sageli on ta koos oma pradžnja Vadžrasattvātmikā (sanskriti keeles vajrasattvātmikā) või Ghantāpanīga (ghaṇṭāpanī).

Tiibeti budismis on olulisel kohal Vadžrasattva 100-silbiline mantra, mida noviitsid peavad ngöndrot sooritades lausuma 100 000 korda.


Grigori Savonenkov

Grigori Mihhailovitš Savonenkov (vene keeles Григорий Михайлович Савоненков; 17. märts 1898 Smolenski kubermang – 4. veebruar 1975 Moskva) oli Nõukogude Liidu sõjaväelane (kindralpolkovnik, 1951) ja diplomaat (I klassi erakorraline ja täievoliline saadik).

13. jaanuarist (esitas volitused 17. jaanuaril) 1948 kuni 8. aprillini 1951 oli ta Nõukogude Liidu saadik Soomes.


Pradžnja

Pradžnja ehk mõistmine (sanskriti keeles prajñā; paali keeles pañña; tiibeti keeles shes rab; hiina keeles 般若 banruo, 智慧 zhihui; jaapani keeles hannya, chi'e) on India õpetustes, eriti budismis, nii meeleharjutus kui ka selle tulemusel tekkinud teadvuse kõrgeim seisund.

Mõistmine koos kõlbluse ja mõtlusega on üks budismi kolmest alusmõistest. Kaheksaosalises tees on mõistmine õige vaate ja õige kavatsuse ühisnimetajaks.


Meeleplekk

Meeleplekk (sanskriti keeles kleśa või cittakleśa, क्लेश; paali keeles kilesa või cittakilesa; tiibeti keeles nyon mongs, ཉོན་མོངས།; hiina keeles fannao, 煩惱; jaapani keeles bonnō) on budismis, džainismis ja teistes idamaistes õpetustes vaimse arengu, virgumise ja vabanemise peamine takistaja.

Taṇhā ehk iha Dosa ehk viha või tigedus Moha ehk rumalus.

koos

kadeduse ja uhkuse ehk ülbusega.

iha, viha, rumalus, ülbus (māna), valed vaated (micchāditthi), kahtlustamine (vicikicchā), laiskus (thīna), rahutus (uddhacca), häbitus (ahirika'), labasus (anottappa''.)


Olemisratas

Olemiseratas (sanskriti keeles bhavacakra; paali keeles bhavacakka; tiibeti keeles srid pa'i 'khor; hiina keeles 有輪 youlun; jaapani keeles u'rin) on üks budismi keskseid sümboleid, mis kujutab kannatusterikast suletud ringina pöörlevat olemasolu sansaaras. Olemisratast nimetatakse ka sansaara mandalaks, mis illustreerib sõltuvusliku tekkimise (sanskriti keeles pratītyasamutpāda) õpetust.

Ratta sisemisel ringil kujutatakse üksteisel sabast kinni hoidvaid siga, madu ja kukke, kes sümboliseerivad vastavalt kolme põhilise meelemürgi – rumaluse, viha ja iha – sõltuvuslikku tekkimist.

Teisel ringil on kujutatud kuut olemasolu valdkonda: jumalaid, asuraid, inimesi, loomi, preetasid ja põrguolendeid. Sündimist esimeses kolmes peetakse heaks sünniks, sündimist viimases kolmes aga halvaks. Kõiki kuut valda iseloomustab kannatus ning teo ja teovilja seaduse toime. Vaid sündimine inimesena annab võimaluse vabaneda sansaarast ja jõuda nirvaanasse.

kepiga teed kobav pime naine (teadmatus); anumaid vormiv pottsepp (moodustajad); ahv (teadvus); merd ületav paat (nimi ja kuju); tühi maja kuue aknaga (kuus võimete valda); armuühe (kokkupuude); silma tabanud nool (tunne); janu kustutamine (janu); vilja järele haaramine (kippumine); rase naine (olemasolu); sünnitamine (sünd); kaeblev rauk (vanadus ja surm).

Kogu ratas on hirmsa koletise, aega sümboliseeriva Kāla hammaste ja küüniste vahel.

Olemisrattast väljaspool ja sellest kõrgemal osutab Buddha seadmuserattale, mis sümboliseerib kannatuste lakkamise ja virgumiseni viivat kaheksaosalist teed.


Süüvõime

Süüvõime (ingl guilt capacity) on isiku teadlikkus ühiskonnas kehtivatest normidest, tema võime juhtida nende normide kaudu oma käitumist ning saada aru, milles seisneb tema teo õigusvastasus.


Võru Täiskasvanute Gümnaasium

Võru Täiskasvanute Gümnaasium oli gümnaasium Võru maakonnas Võrus aadressil Jüri tänav 42. Kooli ülesandeks oli kõikidele soovijatele üldkeskhariduse omandamise võimaldamise. Kooli moto oli "Kool kogu eluks". 28. märtsi 2019 seisuga õppis koolis 132 õpilast. Kool suleti 31. augustil 2020.


Katri Kulmuni

Katri Briitta Ilona Kulmuni (sündinud 4. septembril 1987 Tornios) on Soome poliitik, ta on Keskerakonna liige. Ta oli 10. detsembrist 2019 kuni 9. juunini 2020 Soome rahandusminister Sanna Marini valitsuses.

Ta lõpetas aastal 2006 Tornios lütseumi ja aastal 2010 kandidaadina Lapi ülikooli sotsiaalteaduste alal; aastal 2018 sai ta sotsiaalteaduste magistriks.

Ta töötas detsembrist 2010 kuni juunini 2011 Soome väliskaubandus- ja arenguministri Paavo Väyryneni pressiatašeena. Aastatel 2015–2019 oli ta Soome-Venemaa sõprusühingu eesistuja.

Esmakordselt valiti ta Eduskunna liikmeks 2015. aasta Soome parlamendivalimistel Lapimaa valimisringkonnas, ta sai 9702 häält. 2019. aasta Soome parlamendivalimistel sai ta 8423 häält ja ta jätkas Eduskunnas.

6. juunist kuni 10. detsembrini 2019 oli ta Soome majandusminister.


Alanta vald

Alanta vald (leedu keeles Alantos seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 154 km². 2011. aasta seisuga elas seal 1732 inimest. Valla keskus on Alanta alev, kus aastal 2011 oli 348 elanikku. Vallamaja asub aadressil A.Kraujelio g. 3. Vallavanem on Aidonas Užubalis.

Lisaks küladele on vallas ka mõned huutorid


Eesti Notarite Ühing

Eesti Notarite Ühing oli organisatsioon, mille eesmärk oli koondada vabatahtlikke notareid. Enne ühinguks registreerimist oli see mitteametlikult tegutsev selts. ENÜ loodi 26. jaanuaril 1933. Eesti Notarite Ühing on oma tegevuse lõpetanud ning 1. novembrist 1993 tegutseb nende asemel Eesti Notarite Koda.


Süüdistus

Süüdistus (inglise keeles criminal charge) on süüdistatavale ametlikult esitatav väide tema sooritatud kuriteo kohta.


Diatreet

Diatreet (ladina keeles diatretum, vanakreeka keelest διάτρητος diatretos 'läbi puuritud') on peekritaoline luksuslik Vana-Rooma klaasnõu, mille paksu seina välispinnale on umbes 8 mm pikkuste tihvtidega kinnitatud klaasist võrkkaunistus. Sageli on nõu peal ka tihvtidele kinnitatud kirjatähtedest tekstiriba.

Diatreedi valmistamise protsess oli keeruline ja aeganõudev. Tänapäeval on neid vaid 10–12 cm kõrgusi klaase maailma eri muuseumide kogudes säilinud kõigest vähesed eksemplarid ja võib arvata, et nad olid haruldused ka 3.–4. sajandil Rooma keisririigis. Ka Lykurgose karikas, mille kaunistus on figuraalne ja mis on dikroilisest klaasist, loetakse diatreetide hulka. Diatreedid pärinevad Rooma varase keisririigi ajast, kõik arvatavasti ainsast Reini jõe ääres asunud klaasivabrikust. Diatreedi valmistamise protsessi õnnestus selgitada alles 1950. aastatel.

Eesti kunstnikest on diatreetklaasiga tegelnud Kristiina Uslar.


Martin Viilep

Martin Viilep (sündinud 23. mail 1981 Tallinnas) on endine Eesti ujuja. 1999. aastal lõpetas ta Tallinna reaalkooli ja 2006. aastal keskkonnatehnika erialal TTÜ magistriõppe.

Viilep hakkas harrastama ujumist 1987. aastal Vilma Eskola õpilasena. Aastatel 1988–1995 treenis ta Kalevi Tallinna ujumiskoolis ja 1995–2002 TOP-i Ujumisklubis Heidi ja Ain Kaasiku ning 2002–04 Keila Swimclubis Tõnu Meijeli juhendamisel.

1998. aastal tuli ta kahekordseks Põhjamaade juunioride meistriks seliliujumises. Ta on tulnud 26 korda 50 m basseinis (1998–2004) ja 27 korda 25 m basseinis (1997–2003) vaba-, selili-, rinnuli-, kompleks- ja teateujumises Eesti meistriks. Viilep on ületanud 7 korral Eesti rekordi, seal hulgas 2 korral teateujumises. Parimad tulemused: 25-m ujulas vabaltujumises 50 m 23,99 (2003), 100 m 51,82 (2003), 200 m 1.55,77 (2001), seliliujumises 50 m 25,57, 100 m 54,67, 200 m 1.59,28 (kõik 2002), rinnuliujumises 50 m 29,36 ja 100 m 1.03,04 (2001), kompleksujumises 100 m 56,57 (2002), 200 m 2.05,31 (2001), 400 m 4.30,09 (2002); 50-m ujulas vabaltujumises 50 m 24,48, 100 m 53,84, seliliujumises 50 m 26,76, 100 m 57,69 (kõik 2003), 200 m 2.05,19 (2001), rinnuliujumises 50 m 29,62 ja 100 m 1.04,61 (2001). Ta on kuulunud aastatel 1996–2004 Eesti koondisse. Harjumaa parim meessportlane 2003. aastal.

Ta on Hele Viilepi ja Toivo Viilepi poeg ja Margit Viilepi vend.


Väike-punasilmliidrik

Väike-punasilmliidrik (Erythromma viridulum) on liidriklaste sugukonda kuuluv liik kiile.

Ta sarnaneb punasilm-liidrikuga, kuid on pisem ja sinisem ning lendab suhteliselt hilja.

Liik leiti Eestis esmakordselt 2019. aastal Tartumaalt ja Pärnumaalt.


Abieluvararegister

Abieluvararegister (ingl marital property register) on riiklik register, kus on esitatud abieluvaralepingus ja abieluvararegistri seaduses nimetatud juhtudel abielupaari varalised õigused. Lisaks saab registrist teavet abikaasadevahelistest varasuhetest ja nendega kaasnevatest õigustest ja kohustustest ning sellele pääsevad ligi nii abikaasad kui ka kolmandad isikud, kui neil on selleks õigustatud huvi.

Juhul, kui registris pole teavet abikaasade kohta, siis eeldatakse, et abikaasade varalistele suhetele kohaldatakse varaühisuse varasuhet või ei ole isik abielus.


Oliver Laas

Oliver Laas (sündinud 6. oktoobril 1985) on eesti filosoof.

Ta töötab õppejõuna Eesti Kunstiakadeemias ja Tallinna Ülikoolis, neis kõrgkoolides on ta varem ise ka õppinud.

Ta tegevusaladeks on metafüüsika, informatsioonifilosoofia, loogika, semiootika, tehnoloogiafilosoofia ja mängu-uuringud.


Kliendileping

Kliendileping on õigusteenuse osutamiseks sõlmitud leping advokaadibüroo pidaja ja isiku vahel.

Lepingupooled võivad olla nii füüsilised kui ka juriidilised isikud. Õigusteenust osutava advokaadi nimi, volitus ja ülesanded lepitakse kokku kliendilepingus. Samuti lepitakse kokku advokaaditasu vorm ja suurus või määr. Kliendisuhte pooled on klient ja advokaadibüroo pidaja, mitte aga õigusteenust osutav advokaat. Kliendilepingule kohaldatakse käsundit reguleerivaid sätteid, arvestades advokatuuriseaduses sätestatud erisusi.


Kuressaare massimõrv

Kuressaare massimõrv oli 1941. aasta juulis-septembris Nõukogude okupatsioonivõimu toime pandud inimsusvastane kuritegu Kuressaare piiskopilinnuses, kus mõrvati vähemalt 90 inimest.


Sektor

Sektor (ladina keelest, sector tähendab "äralõikaja") on mõiste geomeetrias (täpsemalt Eukleidilises geomeetrias), mis tähistab tervikust radiaalselt eraldatud osa. Ringi sektor on kahe raadiuse vaheline osa ringist. Kera sektor on osa kerast, mis kuulub niisugusesse pöördkoonusesse, mille tipp paikneb kera keskpunktis. Kõige üldisemalt võib sektorit defineerida ka kui tasandil joonega piiratud kujundi osa, mille eraldavad kaks selle kujundi sisepunktist (sektori tipust) lähtuvat kiirt.


Merikotka

Merikotka on Kuressaare linnajagu, mis on Tuulte Roosi taha rajatud golfiväljakuga (valmis 2008) üheaegselt rajatud uus elamurajoon, mille linnapoolsemas otsas on uued korterelamud ja tagapool eramud. Suur osa kinnistuid on veel hoonestamata.


Tuskaroora keel

Tuskaroora keel on irokeesi keelkonda kuuluv põhjairokeesi rühma keel, mida kõnelesid varem tuskaroorad.

Tuskaroora keel on väljasurnud keel. 2008. aasta seisuga kõneles seda 2–3 inimest, kõik üle 80 aasta vanad. Viimane neist suri 2. detsembril 2020. Tänapäeval räägivad üle 17 000 tuskaroora hõimu liikme Ameerika Ühendriikide Põhja-Carolina ja New Yorgi osariigis ning Kanadas Ontario provintsis inglise keelt.


Scott Altman

Scott Douglas Altman (sündinud 15. augustil 1959) on Ameerika Ühendriikide endine mereväelane, katselendur ja NASA astronaut.

Altman liitus mereväega 1981. aastal ning sai mereväelenduriks 1983. aastal. 1987. aastal asus ta õppima Ameerika Ühendriikide Mereväe Katselendurite Kooli, mille lõpetas 1990. aastal. Altman osales operatsiooni Southern Watch raames Iraagi lõunaosa lennukeelutsooni jõustamises. Mereväes teenimise ajal mängis ta filmis "Tippkutt", sooritades mitu filmis nähtavat õhumanöövrit. 1994. aastal valiti ta NASA astronaudiks.

Altman lõpetas astronauditreeningu 1995. aastal ning 1998. aastal oli ta piloot missioonil STS-90. 2000. aastal osales ta missioonil STS-106 ning 2002. aastal oli ta missiooni STS-109 komandör. STS-109 oli Hubble'i kosmoseteleskoobi neljas hooldusmissioon ning see oli ühtlasi kosmosesüstik Columbia viimane edukas missioon. 2009. aastal oli ta Hubble'i viimase hooldusmissiooni, STS-125 komandör.

Altman lahkus NASAst 2010. aastal.